KIMB sasar 5,000 pelanggan baru Kad Kredit-i Bank Rakyat

Pengerusi KIMB, Dr Hj Ahmad Zainuddin (gambar) berkata, mulai 28 Oktober tahun ini, KIMB menjadi salah sebuah ejen berdaftar untuk mempromosikan Kad Kredit-i Bank Rakyat.

“Untuk fasa pertama ini, kami menyasarkan kumpulan usahawan dan perwakilan-perwakilan JIM yang akan menghadiri Mesyuarat Perwakilan Negeri hujung minggu ini. Pemasaran akan dipertingkatkan ke semua sektor mulai minggu hadapan,” katanya.

Menurut beliau lagi, antara faktor KIMB memilih untuk memasarkan produk Kad Kredit-i Bank Rakyat adalah kerana status Bank Rakyat sebagai Bank Koperasi dan produk ini berlandaskan syariah seperti yang sudah diharuskan oleh panel syariah Bank Negara Malaysia.

“Melalui kerjasama dengan Bank Rakyat juga, kini pemegang Kad Kredit-i Bank Rakyat boleh membeli Tafsir Fi Zilalil Quran melalui KIMB dengan bayaran tertangguh,” tambahnya lagi.

Beliau berkata demikian dalam satu temuramah baru-baru ini.

Selain Kad Kredit-i Bank Rakyat, KIMB juga menyediakan produk-produk dan khidmat lain seperti memperbaharui takaful kenderaan, cukai jalan dan penyediaan pelan perlindungan takaful.

Untuk mendapatkan maklumat lanjut mengenai produk dan khidmat KIMB, orang ramai boleh menghubungi talian 03-41086339 atau melayari laman web KIMB di www.kimb.jim.org.my

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Salah Guna Bahasa Melayu: Akta DBP Perlu Dipinda

KUALA LUMPUR – Akta Dewan Bahasa dan Pustaka (DBP) 1959 perlu dipinda bagi memberikan lebih kuasa kepada DBP untuk mengambil tindakan terhadap penyalahgunaan bahasa Melayu.

“Perkara itu merupakan sebahagian daripada usaha semasa pentadbirannya, namun tidak sempat dilaksanakan disebabkan pertukaran kerajaan,” kata mantan Perdana Menteri, Dato’ Sri Ismail Sabri Yaakob.

Beliau berkata, Kerajaan Keluarga Malaysia dahulu berpendirian Akta DBP 1959 perlu dipinda bagi memberikan lebih kuasa kepada DBP untuk mengambil tindakan dari segi penyalahgunaan bahasa Melayu, namun hasrat tersebut tidak sempat dilaksanakan disebabkan peralihan Kerajaan.

“Justeru, saya berharap usaha ini diteruskan dan diberikan perhatian oleh kerajaan hari ini agar bahasa Melayu dapat diperkasakan dan digunakan secara menyeluruh,“ katanya.

Menurutnya, bahasa Melayu masih bergelut untuk mendapat tempat dan dimartabatkan, biarpun sudah 66 tahun negara mencapai kemerdekaan.

“Ini terbukti apabila masih ada di antara pemimpin negara yang berasa canggung atau lekeh untuk menggunakan bahasa ibunda di pentas antarabangsa.”

Beliau berkata demikian dalam ucapan perasmian Simposium Antarabangsa Aspirasi Bahasa Melayu (SAABM), pada Isnin.

Simposium selama dua hari itu dianjurkan oleh Ikhtisas Kepimpinan Kamarazaman (IKK) dan Asean Lecturer Community (ALC), Thai Global Business Administration Technological College serta Rajamangala University of Technology (RMUTT) Thailand, dengan kerjasama Pejabat Perdana Menteri Ke-9 dan Kumpulan UCSI.


RM1.4 juta disalur bantu pelihara, imarah Masjid al-Aqsa

Menurut Pengerusinya, Prof Madya Dr Hafidzi Mohd Noor, bantuan ini merupakan penerusan kepada projek-projek sedia ada MyCARE di Baitul Maqdis dengan kerjasama Mirasimiz di mana situasi yang semakin meruncing di sana menuntut Aqsa Syarif untuk memberikan perhatian yang lebih besar ke atas Masjid al-Aqsa.

Replika cek sumbangan telah diserahkan kepada Pengerusi Mirasımız Derneği, Mr Mohammed Demarji di KLIA selepas menandatangani memorandum persetujuan dengan MyCARE dalam lawatannya ke ibu pejabat MyCARE pada Jumaat lalu.

Mirasımız Derneği atau Asscociation of Protection and Sustenance of Ottoman Heritage in Al-Quds and Vicinity telah menjalankan pelbagai projek di Baitul Maqdis daripada membawa rakyat Palestin ke Masjid al-Aqsa dengan bas hinggalah menaja halaqah-halaqah Quran di Masjid al-Aqsa di mana sumbangan iftar dan sahur anjuran MyCARE di masjid suci itu sebelum ini turut diuruskan oleh Mirasımız.

“Mutakhir ini, penduduk Palestin di Baitul Maqdis dan wilayah-wilayah Tebing Barat dikenakan tekanan demi tekanan oleh rejim Zionis Israel berikutan kebangkitan Intifada Palestin ke-3.

“Sekatan-sekatan yang dikenakan telah menyebabkan ramai rakyat Palestin kehilangan sumber pendapatan dan aktiviti di Masjid al-Aqsa banyak yang tergendala,” jelas beliau dalam satu kenyataan media.

Justeru itu, bagi meringankan beban penduduk Baitul Maqdis yang sedang berjuang untuk membela dan melindungi Masjid al-Aqsa daripada ancaman Zionis Israel ini, MyCARE melalui Aqsa Syarif dan Rose2Rose (R2R) akan menyusun bantuan-bantuan khusus sepanjang tahun 2016 seperti butiran berikut:

Tambah beliau, MyCARE menyeru seluruh rakyat Malaysia untuk bersama-sama membela dan melindungi Masjid al-Aqsa daripada ancaman Zionis Israel.

“Hak umat Islam ke atas Masjid al-Aqsa diiktiraf oleh UNESCO dan PBB, dan ia perlu dipertahankan demi keharmonian dan keamanan Baitul Maqdis dan Palestin keseluruhannya,” kata Dr Hafidzi.

MyCARE turut berharap agar seluruh rakyat Malaysia dapat terus menyumbangkan ke Palestin melalui Aqsa Syarif dan Rose2Rose (R2R) agar dapat sama-sama membantu mereka yang memerlukan atas semangat kemanusiaan sejagat.

“Semoga Allah s.w.t menerima amal kita dan semoga keamanan akan kembali di bumi Palestin agar kita dapat sama-sama solat berjemaah di Masjid al-Aqsa yang bebas dan merdeka,” doanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Normalisasi pengkhianatan terbesar abad ini

Beliau berkata demikian sebagaimana video yang disiarkan pada akaun Twitter miliknya yang mengulas pengumuman mengenai normalisasi hubungan antara Bahrain dan Israel.

“Bagaimana seseorang dapat menyerahkan haknya iaitu hak rakyat Palestin, dan hak semua umat Islam, tanah yang diberkati ini yang mana umat Islam berkorban, dan para mujahidin mengorbankan darah mereka?” soalnya.

Beliau berkata, semua pihak perlu bersatu menangani masalah ini dengan segala kemampuan yang ada.

“Sesungguhnya kita tidak merelakan pengkhianatan ini,” demikian katanya ketika perjanjian normalisasi negara haram Israel termeterai dengan UAE diikuti pula oleh Bahrain.

Menurutnya, bahawa perjanjian-perjanjian ini hanyalah pendahuluan kepada perjanjian besar antara puak Zionis (Israel) dan Arab Saudi, yang sudah semakin menyerlah.

 “Saya menyeru semua masyarakat dunia menyelar  terhadap konspirasi ini.”

Dalam pada itu, penduduk Palestin dengan tegasnya mengecam perjanjian Israel-Bahrain yang diumumkan pada Jumaat lalu, yang mana berlangsungnya setelah sebulan UAE mengumumkan perjanjian tersebut.

Bahrain menjadi negara Arab keempat yang menandatangani perjanjian normalisasi dengan Israel setelah Mesir  (1979), Jordan (1994) dan UAE pada Ogos 2020.

Dalam perkembangan lain, Mufti Besar Palestin, Sheikh Ekrima Sa’id Sabri, menegaskan bahawa rakyat Palestin tidak akan membiarkan penjajahan Israel menutup Masjid al-Aqsa yang diberkati.

“Kami tidak akan bersetuju untuk menutup Masjid Al-Aqsa dan kami menentangnya,” katanya sambil mengulas mengenai kenyataan yang dikeluarkan oleh Israel.

Beliau berkata demikian setelah Israel mengeluarkan kenyataan akan memasang kamera tertutup di pintu masuk Masjid al-Aqsa dan akan melakukan penutupan ke atas Masjid Al Aqsa dengan alasan virus COVID-19 yang melanda.

Sheikh Ekrima turut mengecam perjanjian antara Abu Dhabi dan Tel Aviv hingga menimbulkan kemarahan rakyat Palestin, sambil menganggap perjanjian UAE dan penjajahan itu merupakan pengkhianatan terhadap al-Aqsa dan Palestin.

Pada 10 September 2020 lalu, Kesatuan Ulama Islam Sedunia telah mengeluarkan fatwa berkaitan isu ini yang ditandatangani oleh 200 ulama dari seluruh dunia.

Kesatuan itu menyifatkan apa yang dimahukan daripada ‘perjanjian damai’ tersebut adalah penjajahan secara total ke atas tanah Palestin siang dan malam, pengiktirafan keharusan penjajahan tersebut, melepaskan tanah al-Quds, meredai segala jenayah dan kezaliman yang telah dilakukan ke atas penduduk Palestin.

“Apa sahaja yang dinamakan perjanjian damai, persepakatan, normalisasi bersama negara haram Israel seperti yang diterangkan, hukumnya adalah haram dan tidak diterima syarak.”

Tegasnya, ia adalah jenayah besar, jenayah terhadap hak-hak Allah dan Rasul-Nya, terhadap hak bumi dan rakyat Palestin, terhadap hak ummah dan para syahidnya sepanjang sejarah dan terhadap setiap kebangkitan rakyat Palestin dan umat Islam sejak sekian lama.

Foto: Middle East Monitor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


COVID-19: Palestin semakin derita

“Peningkatan kes secara mendadak di Gaza dan Tebing Barat wajar mendapat perhatian kita semua kerana penjajahan dan sekatan Israel ke atas dua wilayah ini telah menyebabkan hospital tidak mempunyai kapasiti yang cukup untuk merawat pesakit dengan baik, apalagi berdepan dengan pandemik COVID-19,” jelas beliau.

Tambahnya dalam sidang media Humanitarian Care Malaysia (MyCARE) semalam, keadaan ini diburukkan lagi dengan tindakan Israel merobohkan pusat kuarantin yang dibina di Hebron (al-Khalil), wilayah di Tebing Barat dengan kes tertinggi (14,346), lebih tinggi daripada jumlah keseluruhan kes di Malaysia (9,583), atas alasan tidak memiliki permit.

Beliau menegaskan, tindakan ini jelas bertentangan dengan Artikel 56 Konvensyen Geneva Keempat yang meletakkan tanggungjawab kepada ‘Occupying Powers’ (penguasa yang menduduki/menjajah) untuk memenuhi keperluan kesihatan dan perubatan penduduk yang ia kuasai.

“Saya dan Liga Parlimen al-Quds (League of Parliamentarian for al-Quds) akan terus berusaha memberikan tekanan agar Israel mematuhi undang-undang antarabangsa. Kami juga akan terus mendesak agar pihak antarabangsa mengenakan hukuman ke atas Israel sekiranya gagal berbuat demikian.”

Syed Ibrahim turut menyokong sepenuhnya inisiatif MyCARE yang melancarkan Tabung Kecemasan COVID-19 Palestin dan menyifatkan ia adalah usaha murni yang wajar mendapat sokongan dan dokongan semua pihak.

“Besar harapan saya agar inisiatif MyCARE ini akan mendapat sokongan dan dokongan seluruh rakyat Malaysia agar tanggungjawab yang besar ini dapat kita pikul bersama.”

Dalam pada itu, MyCARE telah melancarkan Tabung COVID-19 Palestin sejak 25 ogos lalu dengan sasaran sumbangan RM250,000 yang mana jumlah kuitpan hingga kini kira-kira RM50,000.

Sumbangan boleh dibuat melalui Humanitarian Care Malaysia melalui akaun CIMB 8602135592 atau dengan melayari https://mycare.qrd.by/palestincovid.


Bagaimana Mengurangkan Beban Ibu Bekerja?

Ulasan yang bakal saya bawakan ialah sebuah respons kepada sebahagian daripada isi-isi penting daripada artikel seorang kolumnis di portal IKRAM iaitu saudari Roselinee Mohammad Radzi.

Artikelnya yang bertajuk ‘Gejala Burnout Pada Ibu Bapa – Punca & Cara Atasi’ yang telah diterbitkan pada 25 Mei 2022 yang lalu menarik minat saya untuk mengulas lanjut berkenaan salah satu punca berlakunya lesu upaya atau ‘burnout’ dalam kalangan ibu bapa.

Menurut beliau, walaupun gejala-gejala lesu upaya boleh berlaku sama ada dalam kalangan ibu ataupun bapa, sering kali golongan ibu akan menghadapi gejala lesu upaya yang lebih serius berbanding golongan bapa.

Tambah beliau lagi, hal ini disebabkan oleh keperluan yang mendesak bagi seseorang ibu untuk mengimbang tugasan kerja di pejabat dan tugasan menjaga anak-anak dan suami di rumah.

Manakala bagi golongan suri rumah pula, mereka terpaksa menghadap rutin yang sama setiap hari di rumah. Keadaan ini boleh diburukkan lagi jika seseorang suri rumah itu kekurangan kawan dan kenalan untuk berkongsi masalah hidup dan kurangnya penghargaan seorang suami terhadapnya.

Kesukaran dan cabaran seorang ibu dalam menjalankan tugasan dan tanggungjawabnya mungkin dipandang sebagai biasa-biasa dan dianggap sudah jadi lumrah seorang wanita bernama ibu yang perlu menghadapi segala kerenah anak-anak dan rumah tangga.

Namun begitu, apabila penulis membaca pula sebuah pengakuan dalam laman ‘IIUM Confession’ yang bertajuk ‘Aku Benci Jadi Mak’, jiwa ini luluh dan pilu mengenangkan nasib seorang ibu yang mengalami lesu upaya yang amat parah sehingga pada tahap membenci anaknya sendiri, namun berada dalam konflik atas dasar mempertimbangkan kewarasan seorang manusia dan seorang ibu yang perlu menyayangi dan memelihara anaknya.

Cubalah kita bayangkan, selain bekerja di pejabat, banyak lagi benda yang seorang ibu perlu lakukan seperti membawa anak pergi cucuk vaksin, menyusu anak, mandikan anak, pakaikan baju anak, sediakan makanan untuk anak, basuh baju anak, gosok baju anak, sediakan beg anak untuk ke sekolah, bancuh susu anak kecil, basuh kencing dan berak anak kecil dan menyusu anak kecil.

Cukuplah saya senaraikan setakat itu. Pendek kata, semua tentang menjaga anak ini, kebanyakannya semua kita mahu serahkan kepada ibu.

Pada pengamatan penulis, boleh jadi, itulah yang menjadi punca kepada merosotnya kesihatan mental seseorang ibu.

Sudahlah berdepan dengan risiko kemurungan selepas bersalin (postpartum depression) akibat tidak seimbangan hormon, malah berdepan pula masalah lesu upaya akibat tuntutan budaya setempat yang mengharapkan ibu sebagai pengasuh anak-anak pula.

Tuntutan budaya setempat ini tidaklah hanya unik di Malaysia sahaja. Tuntutan budaya yang menjatuhkan beban mengasuh dan menjaga anak jatuh kepada para ibu ini sebenarnya masih merupakan sebuah fenomena yang membelenggu para wanita seluruh dunia.

Tidak cukup dengan itu, tuntutan budaya yang bersikap tidak adil kepada wanita ini juga menjadi faktor utama jurang pendapatan antara gender di kebanyakan negara seluruh dunia masih tidak mampu menguncup.

Hal ini diterangkan dengan lebih jelas lagi daripada sebuah dokumentari Netflix ‘Explained’ yang boleh ditonton secara percuma di YouTube, yang memetik sebuah kajian dari Denmark yang mendapati bahawa trajektori pendapatan wanita selepas mendapat anak jatuh merudum berbanding lelaki, walaupun setelah memperoleh anak.

Bagi membuktikan lagi bahawa masalah jurang pendapatan antara gender ini bukan semata-mata berpunca kerana diskriminasi bulat-bulat terhadap wanita, kajian sama turut mendapati trajektori pendapatan wanita setelah mendapat anak jatuh merudum secara signifikan berbanding wanita yang tidak mempunyai anak.

Apalah bala dunia yang menimpa seorang ibu ini? Mahu bekerja lagi untuk tampung pendapatan suami yang tidak mencukupi, kemudian perlu lagi jaga dan asuh anak-anak dan kemas rumah lagi. Kemudian, jaminan kenaikan pendapatan pula sudah tiada lagi.

Mana tidak lesu upaya seorang manusia bernama ibu itu?

Masalah-masalah yang menimpa para ibu ini jika dibincangkan, boleh jadi tidak berkesudahan. Maka yang terbaik ialah kita bincangkan pula, bagaimana kita mahu bergerak ke hadapan bagi menyelesaikan masalah ini?

Secara idealnya, kita mestilah mahukan lebih banyak penglibatan pihak lain dalam keluarga selain ibu itu sendiri dalam menguruskan hal ehwal rumah dan asuhan anak, sebagaimana yang juga dinyatakan oleh saudari Roselinee dalam artikelnya tersebut.

Maka, secara asasnya, hal ini perlu bermula daripada inisiatif sang suami itu sendiri.

Mahu tidak mahu, bagi mengurangkan bebanan ibu yang terpaksa menganggung segalanya tentang anak-anak dari A hinggalah Z, seorang ayah itu haruslah mula memecah stereotaip bahawa ayah juga merupakan pengasuh dan penjaga anak yang sama pentingnya dengan ibu.

Maka, mulalah ada yang sinis berkata, “Mana boleh ayah itu gantikan tugas ibu! Ayah mana yang boleh menyusu anaknya?”

Mungkin orang yang sinis itu terlupa bahawa kita kini hidup pada tahun 2022 dan teknologi sudah pun mendahului zaman. Masalah menyusu anak itu sudah lama boleh diselesaikan.

Dari pam susu ibu, khidmat ibu susuan hinggalah susu formula dan rujukan kepada pakar pemakanan bayi, insya-Allah ada jalannya untuk isu tersebut.

Maka, jika masalah memberi susu kepada anak yang difikirkan hanya tugas wanita itu pun sudah selesai, maka tiada lagi alasan untuk para bapa untuk mengatakan tidak untuk sekurang-kurangnya mengambil alih sedikit sebanyak tugas mengasuh dan menjaga anak.

Mungkin minggu ini giliran si ibu yang membawa anak ke klinik untuk cucuk vaksin. Dua minggu lagi si bapa pula yang bawa anak untuk tujuan sama. Boleh juga disusun begitu untuk urusan hantar anak ke sekolah dan untuk tanda tangan buku rekod pelajaran anak juga.

Dalam konteks yang lebih besar lagi, ada kemungkinan juga perlunya penglibatan kuasa pembuat polisi bagi memastikan tuntutan budaya yang hanya menumpukan tanggungjawab menjaga anak hanya jatuh ke atas ibu ini berubah serta-merta.

Contohnya, di Iceland, bermula tahun 2021, kerajaannya telah memanjangkan cuti bersalin ibu bapa dari 10 bulan ke 12 bulan.

Yang dimaksudkan dengan ‘cuti bersalin ibu bapa’ ialah ibu dan bapa kepada anak yang baru lahir masing-masing boleh membahagikan cuti bagi menjaga anak mereka sama banyak dan mereka berdua berhak mendapat 80 peratus daripada pendapatan tetap mereka jika mereka berdua bekerja sepenuh masa.

Wujudnya polisi yang secara langsung mewajibkan bapa juga mengambil cuti bagi menjaga anak ini bermakna kini lelaki juga dituntut secara undang-undang bagi meluangkan masa mengasuh anak-anak mereka.

Selain itu, tuntutan melalui undang-undang ini juga mampu menggalakkan lebih banyak lagi penglibatan kaum bapa dalam penjagaan dan asuhan anak-anak mereka walaupun setelah tamat tempoh cuti menjaga anak yang diwajibkan kerajaan mereka.

Mungkin polisi yang seprogresif ini masih jauh lagi untuk diwajibkan di Malaysia. Namun inisiatif kendiri para bapa bagi meringan beban para ibu seharusnya menjadi norma baharu pada zaman yang menuntut kesetaraan gender ini.

Pada akhirnya juga, seorang anak itu tidak lain juga mengharapkan kasih kedua-dua ibu dan bapanya juga, bukan hanya mengharap pada salah seorang ibu atau bapanya juga, bukan?

Wan Salman Wan Sallam ialah aktivis Pertubuhan IKRAM Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


RUU Anti Lompat Parti Diluluskan: Jaminan Undi Rakyat

Tahukah kita, Akta Anti Lompat Parti pernah menjadi tajuk perbincangan dunia politik negara seawal 1978 lagi?

Perbahasan tersebut timbul semula pada 1992 berikutan tuntutan mahkamah dibawa Ahli Dewan Undangan Negeri (ADUN) Sungai Pinang terhadap DUN Kelantan yang meluluskan peruntukan menghalang ADUN bertukar parti.

Namun pada 3 April 1992, Mahkamah Agung memutuskan bahawa keputusan DUN Kelantan diterajui PAS meluluskan enakmen mengharamkan lompat parti adalah tidak berperlembagaan, hinggakan mahkamah memutuskan undang-undang sedemikian melanggar Artikel 10 (1)(c) Perlembagaan kerana ia menjejaskan hak untuk kebebasan berpersatuan.

Tentunya siapa yang makan cili, dia yang terasa pedasnya. Barangkali peribahasa ini sangat sesuai dikaitkan dengan mereka yang pernah lompat parti.

Jika dilihat, para wakil rakyat mula berbahas mengenai Rang Undang-Undang (RUU) Akta Anti Lompat Parti telah mencetuskan perdebatan hangat sidang parlimen.

Kerajaan Keluarga Malaysia telah membentangkan Rang Undang-Undang (RUU) antilompat parti semalam, 27 Julai 2022 sepertimana dipersetujui dalam memorandum persefahaman (MoU) antara kerajaan dan pihak pembangkang.

Masa yang diperuntukkan untuk dibahaskan selama 600 minit yang bersamaan 10 jam itu diharapkan dapat diputuskan dengan sokongan yang baik daripada para ahli parlimen.

Jika disoroti sejarah, paling tragis ialah apabila berlakunya wakil rakyat yang melompat parti hingga menyebabkan kerajaan negeri jatuh. Sampai bila perkara demikian akan terus berulang?

Antara negeri yang pernah jatuh disebabkan tindakan tidak bijak oleh wakil rakyat tersebut ialah Terengganu (1962), Sarawak (1966), Kelantan (1977), Sabah (1994, 2018 dan 2020), Perak (2009, 2020), Kedah (2020) dan Melaka (2021).

Penat-penat kita sebagai rakyat memilih dan keluar mengundi pada pilihan raya, tetapi hasilnya dikhianati oleh segelintir wakil rakyat yang rakus demi memuaskan kehendak sendiri. Tentunya isu ini sangat menyakitkan bagi rakyat.

Arena politik negara mengalami perubahan besar pada 2018 selepas pemerintahan negara beralih daripada kerajaan 60 tahun Barisan Nasional (BN) kepada Pakatan Harapan (PH).

Kemenangan di luar jangka PH dan kejatuhan yang sangat mengejutkan kerajaan yang telah 60 tahun memerintah.

Namun dari satu sisi menariknya, ia menyerlahkan kesuburan demokrasi. Selain itu, ia menampakkan sikap dan tingkah laku sebahagian ahli politik yang kemaruk jawatan seterusnya cuak dan cemas apabila kehilangan kuasa serta kedudukan.

Dan lagi yang tidak disangka, tragedi ‘Langkah Sheraton’ mencetuskan percikan buruk kepada ahli-ahli parlimen yang ‘gila kuasa’ untuk kekal berkuasa seterusnya merampas kerajaan yang dipilih rakyat dalam Pilihan Raya Umum ke-14 (PRU-14) yang diragut pada Februari 2020 oleh Kerajaan Perikatan Nasional (PN) dan bertukar sekali lagi pada Ogos 2021.

Apa yang lucunya, dua kerajaan yang ‘merampas’ kuasa daripada PH, dibentuk bukan melalui PRU, tetapi daripada percaturan politik ‘jelek’ sehingga memaksa Yang di-Pertuan Agong memberikan penyelesaian di luar norma kebiasaan dalam proses pembentukan kerajaan pusat.

Sejak 2019 hingga 2021, seramai 36 Ahli Parlimen yang menjadi ‘katak lompat.’ Adakah kita ingin lagi melihat situasi tersebut berterusan terjadi?

Berikutan semua itu, maka hilangnya rasa kepercayaan juga keyakinan rakyat terhadap ahli parlimen yang mengkhianati amanah yang telah diberikan kepada mereka, apatah lagi ahli parlimen yang menjadi barisan kabinet terlibat dalam ‘etika tidak bermoral’ itu.

Apa tidaknya, implikasi jejak langkah kotor itu menjejaskan pentadbiran negara dan negeri di Malaysia.

Di mana kewibawaan dan integriti wakil rakyat yang bertindak demikian tanpa memikirkan dirinya adalah amanah dan pilihan rakyat?

Seantero dapat saksikan bagaimana rakyat seakan dingin dan tidak berminat mengikuti pesta demokrasi yang dibuat dalam siri Pilihan Raya Kecil (PRK) mahupun Pilihan Raya Negeri (PRN) yang dilaksanakan di Negeri Sabah, Kedah, Perak dan Melaka?

Apa yang pastinya, apabila kepercayaan dicarik-carik dan dikhianati, ia memberikan impak besar kepada dasar yang dibuat oleh kerajaan, sukar diterima dan menjadi bahan sarkastik.

Hinggakan, apa yang dilaksanakan pihak kerajaan menjadi lelucon, disabotaj, penyebaran berita palsu berleluasa, isu perpaduan kaum yang tidak berkesudahan dan bermacam-macam isu yang terjadi tidak dipeduli.

Setiap ahli parlimen yang dipilih seharusnya bertanggungjawab kepada Parlimen, parti politik yang diwakili ketika dipilih dan juga pengundi yang memilih.

Jika ahli-ahli parlimen tersebut tergerak ingin bertukar parti, memang wajarnya mereka mengosongkan kerusi yang ditandingi. Jika tidak, mereka seharusnya kekal dalam parti yang ditandingi sehingga tamat penggal perkhidmatannya.

Apa pun alasan atau hujah yang mendorong ‘Yang Berhormat-Yang Berhormat’ itu melompat parti, sesungguhnya ia memberikan implikasi yang tidak baik dan merencatkan kestabilan pentadbiran mahupun ekonomi kepada negara dan negeri.

Justeru, dalam sistem pemerintahan berdasarkan kepada pembentukan kerajaan berteraskan bilangan kerusi Parlimen, undang-undang menghalang pertukaran parti penting kerana keputusan pilihan raya boleh digagalkan akibat tindakan melompat parti.

Ia perlu ditangani dan dikawal oleh undang-undang melalui RUU Anti Lompat Parti ini kerana dengan itu sahaja mampu mengelakkan ‘tragedi’ sebagaimana yang terjadi pada 2020 tidak berulang lagi.

Apa yang menarik lagi rasional, akta ini tentunya mampu menghentikan ‘amalan’ rasuah dalam kalangan wakil rakyat.

Berikutan itu, undang-undang perlu dikuatkuasakan bagi menghentikan najis rasuah terus berleluasa, menjaga kredibiliti ahli-ahli parlimen serta kepercayaan rakyat.

Selain itu secara tidak langsung, ia menjadikan Malaysia sebuah negara yang harmoni dan sejahtera tanpa ada pengkhianatan.

Sebelum ini, pihak kerajaan Keluarga Malaysia gagal membentangkan RUU Anti Lompat Parti di Dewan Rakyat pada mesyuarat penggal kelima sidang parlimen ke-14 yang sedang berlangsung pada Mac lalu.

Pada hari ini, 28 Julai 2022 menjadi sejarah, tahniah kepada 209 orang ahli parlimen yang menyokong RUU Anti Lompat Parti diluluskan di parlimen.

Atriza Umar
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih 1.2 Juta Kanak-kanak Telah Divaksin

SERI KEMBANGAN – Seramai 1,202,212 atau 33.9 peratus kanak-kanak berusia lima hingga 11 tahun di negara ini lengkap divaksin di bawah Program Imunisasi Covid-19 Kebangsaan Kanak-Kanak (PICKids) setakat Isnin.

Menurut data laman sesawang CovidNow, seramai 1,733,437 atau 48.9 peratus daripada kumpulan itu menerima sekurang-kurangnya satu dos vaksin.

Bagi remaja berumur 12 hingga 17 tahun, sebanyak 2,914,353 atau 93.7 peratus telah menerima dua dos vaksin.

Manakala, 3,009,343 atau 96.8 peratus daripada kumpulan itu menerima sekurang-kurangnya satu dos vaksin.

Dalam pada itu, seramai 16,106,736 atau 68.5 peratus individu dewasa di negara ini telah menerima suntikan dos penggalak,

Sejumlah 22,981,301 atau 97.7 peratus pula lengkap dua dos suntikan vaksin dan 23,258,115 atau 98.9 peratus menerima sekurang-kurangnya satu dos vaksin.

Sebanyak 1,904 dos harian diberikan semalam meliputi 176 dos pertama, 1,287 dos kedua dan 441 dos penggalak, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) adalah 70,991,146.

Sementara itu, Portal Github Kementerian Kesihatan melaporkan dua kematian akibat Covid-19 pada Isnin dengan masing-masing satu kes di Kelantan dan Johor.


Jadi sihat dengan ilmu

“Kita nak urus kesihatan kita, mesti dengan ilmu,” kata Setiausaha Agung IKRAM, Hj. Nahar Md. Nor semasa berucap dalam majlis penutup i-Fit 2017.

Beliau memberi contoh bagaimana Ibu Pejabat IKRAM telah mengubah menu makanan yang ditempah menepati konsep suku (nasi), suku (lauk), separuh (sayur dan buah) pada sebiji pinggan berdasarkan neraca ilmu.

Tambah beliau, untuk menjadi sihat, semua aspek kesihatan mesti diambil kira merangkumi tubuh badan, rohani serta minda dan emosi.

“Amalan-amalan untuk menjaga sistem-sistem tubuh badan kita (ialah dengan) riadah, amalan pemakanan sihat dan tidur yang cukup.”

Beliau berkongsi tip pemakanan sihat antaranya tidak makan berat sebelum tidur, mengurangkan penggunaan gula dan mengamalkan minum air bali.

Dalam aspek kesihatan rohani pula, Nahar menekankan kepentingan memelihara ibadah fardu dan sunat secara konsisten serta menjaga hubungan dengan Allah SWT dan manusia.

Beliau menyarankan supaya kakitangan IKRAM mempelajari teknik menguruskan emosi supaya dapat mengawalnya samada dalam keadaan marah, resah, sedih, cinta dan lain-lain.

“Jangan jawab mesej atau tulis status dalam keadaan emosi tidak stabil,” katanya berkongsi tip urus emosi di media sosial.

Ujarnya, pengguna perlu bertenang sebelum menjawab status atau tulisan yang boleh mengganggu emosi dan menimbulkan kemarahan memandangkan media sosial menjadi punca stres pada masa kini.

Beliau turut menggesa agar berkongsi masalah dengan sahabat rapat sebagai sebahagian daripada penyelesaian masalah tersebut, mengambil tip daripada pakar motivasi popular, Dale Carnegie.

Dalam ucapan itu juga, Nahar mengucapkan tahniah kepada pihak urusetia i-Fit 2017 yang berjaya menggerakkan kempen ini selama enam bulan demi menjaga kesihatan para kakitangan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gred B jadi pencetus

Bakat Muhammad Fikri Ahmad sudah ditonjolkan sejak di bangku sekolah, malah lebih menyerlah apabila menjejak kaki ke menara gading.

Keaktifan anak kelahiran Kedah ini dalam kegiatan kokurikulum dan kemasyarakatan sehingga ke peringkat antarabangsa sedikit pun tidak menggugat dirinya untuk mencatat keputusan cemerlang sepanjang pengajiannya di Universiti Islam Antarabangsa Malaysia (UIAM).

Malah, pencapaian itu turut mengharumkan nama negara di peringkat global kerana dia umpama duta kecil Malaysia di luar negara.Muhammad Fikri mempunyai lebih 10 pencapaian di peringkat antarabangsa dan kali pertama dilakukannya pada 2011 menerusi Projek Khidmat Komuniti Global di Kemboja.

Katanya, sejak itu dia terus aktif sehingga kini dan terbaru dilantik sebagai Duta Belia Suruhanjaya Hak Manusia Antarabangsa pada Sidang Kemuncak Belia Dunia Untuk Keamanan di Pakistan tahun ini.

Penerima Anugerah Rektor Kategori Budi UIAM itu berkata, pengalaman yang banyak dalam aktiviti peringkat antarabangsa menjadikan pemikirannya lebih terbuka dan tidak membuat keputusan berdasarkan andaian semata-mata.

“Sebagai contoh, jika kita menidakkan agama lain di negara kita, kita akan melihat bagaimana orang menidakkan agama Islam di negara lain.

“Kami juga berpeluang berkongsi masalah belia dunia dan bersama-sama mencari penyelesaian menerusi perkongsian idea yang boleh diguna pakai di negara masing-masing untuk kebaikan bersama,” katanya kepada Harian Metro.

Muhammad Fikri yang juga Penuntut Terbaik Perakaunan UIAM 2015 berkata, dia mempunyai sebab tersendiri aktif banyak kegiatan kemasyarakatan kerana dalam mengenali fitrah manusia secara lebih mendalam dan jiwa itu terbentuk selepas menyertai Pertubuhan IKRAM Malaysia (IKRAM) Siswa pada 2009.

“Tarbiah tersusun disediakan IKRAM sangat menarik kerana menyedarkan kita mengenai kehidupan yang banyak dihabiskan dengan belajar dan bekerja sehingga terlupa bekalan akhirat.

“Bekalan akhirat ini boleh didapati menerusi kerja kebajikan dalam aktiviti kemasyarakatan yang turut membantu berjaya dalam kehidupan,” kata anak kedua daripada enam beradik.

Katanya, petikan kata-kata Rasulullah SAW iaitu orang paling baik dalam kalangan orang lain ialah mereka yang memberi kebaikan kepada orang lain (aktiviti kemasyarakatan) dan mencegah daripada kemungkaran, sentiasa menjadi pegangan kehidupannya.

Artikel ini disiarkan pada : Isnin, 28 Mac 2016 Sumber: Harian Metro |  http://www.hmetro.com.my/node/125880


Ramadan: 11 Kelebihan Orang Yang Berpuasa

Bulan Ramadan merupakan bulan yang kesembilan daripada bulan-bulan Islam. Ramadan bulan yang penuh rahmat dan keberkatan, dosa diampunkan, pahala amal digandakan dan dikurniakan lailatulqadar, malam yang lebih baik daripada 1,000 bulan.

Ia adalah satu bulan yang mana umat Islam diwajibkan melaksanakan rukun Islam ketiga, iaitu ibadah puasa, bermula dari waktu terbit fajar (subuh) hingga terbenamnya matahari (maghrib).

“Oleh itu, sesiapa daripada kamu yang menyaksikan anak bulan Ramadan (atau mengetahuinya), maka hendaklah ia berpuasa bulan itu.” (Al-Baqarah: 185)

Amalan berpuasa terutamanya bulan Ramadan memiliki banyak kelebihan dan keistimewaan yang tersendiri di sisi Islam berdasarkan dalil-dalil al-Quran, hadis, mahupun kajian saintifik.

Matlamat utama puasa bulan Ramadan adalah untuk umat Islam mencapai sifat takwa, iaitu taat melaksanakan segala suruhan dan menjauhi segala larangan Allah SWT dan Rasul-Nya. Firman-Nya dalam al-Quran:

“Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertakwa.” (Al-Baqarah: 183)

Mereka yang berpuasa Ramadan memiliki kelebihan berupa pengampunan segala dosa yang lalu. Jaminan ini adalah satu peluang keemasan yang perlu direbut dengan sebaik-baiknya. Sabda Rasulullah SAW:

“Sesiapa yang berpuasa Ramadan dengan penuh keimanan dan mengharapkan pahala, maka diampunkan segala dosanya yang telah lalu.” (HR Bukhari, No. 38 dan Muslim, No. 760)

Pahala bagi mereka yang berpuasa tidak terhingga jumlahnya kerana Allah SWT sendiri yang menilai pahala dan membalas amalan tersebut.

Daripada Abu Hurairah r.a. berkata, Rasulullah SAW bersabda:

“Semua amalan anak Adam digandakan kebaikannya 10 kali ganda serupa dengannya sehingga 700 kali ganda. Allah Azzawajalla berfirman, “Melainkan puasa, kerana ia untuk-Ku dan Aku sendiri yang akan membalasnya, mereka meninggalkan syahwat dan makanannya kerana-Ku.” (HR Muslim, No. 1151)

Muslim yang berpuasa akan beroleh dua kegembiraan, iaitu satu di dunia dan satu lagi di akhirat. Daripada Ali bin Abi Talib r.a. berkata, Rasulullah SAW bersabda:

“Sesungguhnya Allah Taala berfirman: “Puasa itu adalah untuk-Ku dan Aku sendiri yang membalasnya. Dan bagi yang berpuasa akan mendapat dua kegembiraan: ketika berbuka puasa dan ketika menemui Tuhannya.” Demi diriku di tangan-Nya, sesungguhnya bau mulut orang yang berpuasa lebih baik di sisi Allah daripada bau kasturi.” (HR Nasa’i, No. 2211, Sahih)

Orang-orang melazimi berpuasa termasuk pada bulan Ramadan, Allah SWT akan menyediakan pintu syurga khas untuk mereka. Daripada Sahl bin Saad r.a. berkata, Rasulullah SAW bersabda:

“Sesungguhnya di dalam syurga ada satu pintu yang dipanggil padanya ‘ar-Rayyan,’ masuk melaluinya orang-orang yang berpuasa pada hari kiamat, tidak boleh masuk bersama mereka seorang pun selain mereka, diseru: “Di mana orang-orang yang berpuasa?” Maka mereka pun masuk melaluinya. Maka apabila masuk orang terakhir daripada mereka, pintu akan ditutup, maka tidak boleh masuk melaluinya seorang pun.” (HR Muslim, No. 1152)

Orang yang berpuasa termasuk dalam salah satu daripada tiga golongan yang tidak ditolak doanya. Ini berdasarkan hadis yang diriwayatkan oleh Abu Hurairah r.a. bahawa Rasulullah SAw bersabda:

“Tiga golongan doa mereka tidak akan ditolak: Pemimpin yang adil, orang yang berpuasa sehingga ia berbuka dan doa orang yang dizalimi.” (HR Ibnu Majah, No. 1752, Hadis Hasan)

Ibadah puasa melatih sifat sabar dan menjadi benteng yang melindungi diri seseorang daripada melakukan perbuatan keji dan maksiat, juga memeliharanya daripada azab di akhirat.

Daripada Abu Hurairah r.a. bahawa Rasulullah SAW bersabda:

“Puasa adalah perisai. Maka (orang berpuasa) janganlah berkata keji dan janganlah bertindak jahil. Jika seseorang hendak bergaduh atau memakinya, maka katakanlah: “Sesungguhnya aku berpuasa” diulangi dua kali.” (HR Bukhari, No. 1894)

Orang yang berpuasa termasuk antara golongan yang dibebaskan daripada api neraka di akhirat. Daripada Jabir r.a. berkata, Rasulullah SAW bersabda:

“Sesungguhnya Allah memiliki hamba-hamba yang dibebaskan (daripada neraka) pada setiap kali berbuka puasa. Dan itu berlaku pada setiap malam.” (HR Ibnu Majah, No. 1643, Hadis Hasan)

Dengan ibadah puasa, seseorang mampu menahan diri daripada makan dari subuh hingga maghrib pada siang hari.

Puasa adalah satu mujahadah atau perjuangan untuk melawan dan mengawal nafsu daripada menguasai diri bukan sahaja terhadap makanan, bahkan terhadap segala keinginan dunia termasuk wanita, harta, kenderaan dan lain-lain. Rasulullah SAW bersabda:

“Wahai para pemuda! Sesiapa di antara kamu telah mampu (pembiayaan) berkahwin, maka bernikahlah. Dan sesiapa yang belum mampu, maka hendaklah berpuasa kerana puasa itu dapat menjadi perisai baginya (dalam membendung syahwat).” (HR Bukhari, No. 5065)

Puasa ternyata mempunyai banyak manfaat kesihatan berdasarkan kajian saintifik, antaranya membantu mengawal diabetes, mengurangkan tekanan darah, mencegah kencing manis, mengurangkan faktor risiko penyakit jantung, menurunkan berat badan, mengurangkan simptom penyakit pencernaan (GERD) dan meningkatkan daya tumpuan otak.

Puasa mengajar erti kesederhanaan hidup yang mana seseorang menahan diri daripada makan dan minum pada siang hari, yang mana sekurang-kurangnya ia dapat menjimatkan perbelanjaan makan terutamanya pada tengah hari.

Ibadah ini juga dapat menyelamatkan seseorang daripada bersikap boros, membazir dan melakukan perkara sia-sia.

Di samping itu, ibadah puasa mampu melatih jiwa yang lebih prihatin terhadap nasib golongan fakir miskin dan lebih memerlukan, yang biasanya tidak mampu mendapatkan bekalan makanan yang cukup untuk diri dan keluarga.

“Mereka (orang yang berbakti) juga memberi makan makanan yang dihajati dan disukainya kepada orang miskin dan anak yatim serta orang tawanan, (sambil berkata dengan lidah atau dengan hati): “Sesungguhnya kami memberi makan kepada kamu kerana Allah semata-mata…” (Al-Insaan: 8-9)

Hakikatnya, terlalu banyak kelebihan, keistimewaan, hikmah dan manfaat bagi orang-orang melaksanakan ibadah puasa kepada individu, keluarga dan masyarakat, sama ada dari aspek rohani, jasmani, emosi dan intelektual.

Apa yang penting, puasa Ramadan adalah antara amal soleh dan ibadah yang utama sebagai jalan untuk mengabdikan diri kepada Allah SWT demi mencapai ketakwaan dan reda Ilahi, seterusnya memperoleh kemenangan hakiki berupa ganjaran syurga di akhirat.

Katakanlah (wahai Muhammad): “Mahukah supaya aku khabarkan kepada kamu akan yang lebih baik daripada semuanya itu? Iaitu bagi orang-orang yang bertakwa disediakan di sisi Tuhan mereka beberapa syurga, yang mengalir di bawahnya sungai-sungai, mereka kekal di dalamnya. Disediakan juga pasangan-pasangan / isteri-isteri yang suci bersih, serta (beroleh pula) keredaan daripada Allah”. Dan (ingatlah), Allah sentiasa Melihat akan hamba-hambaNya. (Ali Imraan: 15)

“Ramadan, Aku Kembali, Mendamba Reda Ilahi.”

Mohammad Hafizuddin Abdul Mukti
Editor IKRAM
AJK Pertubuhan Ilmuwan dan Cendekiawan Muslim Malaysia (ILMAN)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gangguan Seksual: Mangsa Diseru Tampil Bersuara

Wanita IKRAM Menyeru Mangsa Gangguan Seksual Untuk Tampil Bersuara Bagi Mendapatkan Keadilan dan Pembelaan

Wanita IKRAM sentiasa mengambil peduli isu-isu gangguan seksual yang berlaku dalam kalangan masyarakat. Pendedahan yang dibuat oleh seorang pelakon remaja baru-baru ini mengenai serangan seksual yang dilaluinya semasa kecil wajar dipandang serius, dilaporkan dan disiasat oleh pihak berkuasa agar perlindungan dan keadilan dapat diberikan kepada mangsa.

Pendedahan pelakon remaja tersebut juga telah membuka mata masyarakat bahawa isu gangguan seksual dan keganasan rumah tangga yang berlaku dalam kalangan masyarakat bukan isu terpencil dan tidak boleh dipandang remeh.

Wanita IKRAM menyeru agar mangsa-mangsa gangguan seksual tidak berdiam diri dan mengambil langkah sewajarnya bagi mempertahankan maruah, rohani, fizikal dan mental mereka. Langkah pertama yang disarankan kepada mangsa-mangsa gangguan seksual adalah untuk tampil bersuara dan melaporkan perbuatan pelaku tersebut kepada pihak berkuasa.

Semestinya untuk tampil bersuara, mangsa memerlukan kekuatan dan keberanian. Oleh itu, mangsa gangguan seksual turut disarankan mendapatkan sokongan mental dan emosi daripada individu yang dipercayai ataupun merujuk masalah mereka kepada pihak kaunselor yang terlatih.

Mangsa-mangsa gangguan seksual juga disaran untuk mendapatkan rawatan dan perlindungan daripada pihak yang tepat agar kesejahteraan dan keselamatan mangsa-mangsa sentiasa dilindungi dan mereka tidak berasa keseorangan dalam mendapatkan keadilan dan pembelaan.

Selain mangsa, masyarakat juga memainkan peranan dalam memerangi gangguan seksual daripada terus berlaku. Setelah suatu laporan gangguan seksual difailkan oleh mangsa kepada pihak berkuasa, orang ramai dinasihatkan untuk tidak mengganggu mangsa dan pelaku serta memberi kepercayaan kepada pihak berkuasa untuk menjalankan siasatan dengan telus dan adil.

Siasatan yang dijalankan oleh pihak berkuasa mestilah telus dan adil agar pembelaan dapat diberikan kepada pihak-pihak yang terlibat. Dengan adanya ekosistem yang selamat dan proaktif, masalah gangguan seksual dapat teguh bersama diperangi demi mewujudkan Malaysia sebagai negara yang rahmah dan sejahtera.

Ustazah Sallawahiu Mohd Salleh
Ketua Wanita
Pertubuhan IKRAM Malaysia


Ketelusan kerajaan penawar duka rakyat

Pelbagai keluhan saban hari menjadi hidangan di laman media sosial. Lebih parah lagi apabila kita dipaparkan dengan berita golongan tertentu yang dilihat sebagai ‘istimewa’ diberikan layanan bak kayangan boleh merentas ke sana ke sini.

Sebaliknya, rakyat marhaen yang mematuhi SOP yang ditetapkan oleh kerajaan dikenakan syarat ketat bagi memohon kebenaran merentas negeri. Episod duka rakyat marhaen ini bukanlah episod yang baharu.

Bahkan sejak dahulu lagi, bermula dari tindakan pak menteri yang tidak menjaga SOP makan bersama duduk rapat, ada pula pak menteri yang ke luar negara tetapi tidak dikuarantin, hinggalah ke episod majlis perkahwinan artis terkenal yang jelas tidak mematuhi SOP. Malah, sempat pula melancong ke sana sini atas alasan urusan kerja.

Semua ini bukanlah kerana kita cemburu atau iri hati dengan golongan ‘kayangan’, tetapi ia menunjukkan ketidaktelusan dan ketidakjujuran pihak kerajaan menguatkuasakan undang-undang yang dilihat sebagai ‘pilih kasih’ atau ‘double standard’.

Rakyat ditekan dengan pelbagai alasan untuk dikompaun, walhal orang ‘kayangan’ pula diberi kelonggaran itu dan ini atas alasan kerja dan tugas.

Kita tidak nafikan pelbagai pakej rangsangan ekonomi dibuat oleh kerajaan bagi membantu rakyat marhaen. Namun apalah ertinya kalau bantuan datang menyapa namun undang-undang tidak jujur pada semua.

Kita yakin dan percaya, SOP seketat mana sekalipun, bukan soal ketat atau tidak yang menjadi ketidakpuasan hati rakyat, tetapi lebih dari itu, ianya soal bagaimana kerajaan telus dan jujur dalam melaksanakan undang-undang terhadap semua pihak tanpa ada pilih kasih.

Jika terdapat pihak tertentu yang melanggar SOP, tidak dikenakan kompaun kerana telah dibuka kertas siasatan, mengapa tidak berbuat demikian juga pada marhaen yang melanggar SOP? Bukalah kertas siasatan dahulu sebelum diberi kompaun.

Rakyat tidak marah dengan peraturan dan SOP. Apa yang membangkitkan kemarahan dan kekecewaan rakyat adalah layanan istimewa golongan tertentu. Kerajaan hari ini perlu diberi peringatan, tahap kesabaran rakyat juga ada batasan.

Rakyat perlu hidup, makan dan minum. Begitu juga pemimpin, perlu hidup, makan dan minum. Kita semua ada kepentingan dan kehendak masing-masing. Namun demi mengekang penularan wabak Covid-19 ini, kita semua tidak kira pangkat dan darjat, kita semua wajib terikat dengan undang-undang pematuhan SOP.

Kerajaan perlu telus, perlu jujur, adil dan saksama. Jangan kerana status kami marhaen, habis semua ditunggang langgangkan belaka. Renungilah firman Allah SWT dalam surah an-Nisaa’ ayat 58 yang bermaksud :

“Sesungguhnya Allah menyuruh kamu supaya menyerahkan segala jenis amanah kepada ahlinya (yang berhak menerimanya) dan apabila kamu menjalankan hukum di antara manusia, hendaklah kamu menghukum dengan adil.”

Dalam firman-Nya lagi, dalam surah al-Maidah ayat 8 yang bermaksud :

“Dan jangan sekali-kali kebencian kamu terhadap sesuatu kaum itu mendorong kamu  tidak melakukan keadilan. Hendaklah kamu berlaku adil (terhadap sesiapa jua) kerana sikap adil itu lebih hampir kepada takwa.”

Baginda Nabi SAW juga sangat menekankan tentang kewajiban berlaku adil dalam tugasan walaupun menghukum kaum keluarga sendiri. Hal ini sepertimana dalam sebuah hadis riwayat Muslim, Nabi SAW bersabda yang bermaksud :

“Sesungguhnya orang yang adil ditempatkan di sisi Allah di atas menara cahaya; mereka adalah golongan yang bersikap adil dalam hukum mereka, terhadap keluarga dan dalam melakukan tugasan.”

Demikianlah beberapa peringatan daripada Allah dan Rasul-Nya berkenaan kewajiban bersikap adil, telus dan jujur dalam melaksanakan tugas sebagai pemimpin. Ingatlah, betapa beruntungnya pemimpin itu sekiranya mereka bersikap adil dan telus.

Golongan ini dijanjikan Allah pada hari akhirat kelak, dinaungi oleh Allah. Sepertimana yang telah disebutkan dalam sebuah hadis riwayat Bukhari dan Muslim, sabda Nabi SAW yang bermaksud :

“Tujuh golongan yang akan bernaung di bawah bayang-bayang Allah pada hari tiada bayang-bayang kecuali bayang-bayang-Nya.” Antara tujuh golongan itu baginda SAW mengatakan : “Pemerintah yang adil.”

Rakyat sangat berharap agar kerajaan lebih telus, adil dan jujur dalam melaksanakan undang-undang dan tidak bersikap pilih kasih dalam mengambil tindakan kepada mereka yang melanggar SOP. Itulah penawar duka untuk keresahan dan kekecewaan rakyat yang bergelar marhaen ini. Semoga Allah mengampuni kita semua.

Muhammad Faidhi AzisPegawai Masjid dan Guru Takmir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Wanita: 5 pesanan buat wanita

Jika ada pesanan saya, yang bukanlah siapa-siapa ini, untuk semua wanita yang ada di muka bumi amnya, dan di Malaysia bertuah ini khasnya, saya rasa inilah mungkin pesan saya untuk diri saya sendiri dan yang lainnya.

Membandingkan banyak mengundang bala; rasa orang lain lagi bertuah, lagi kaya, lagi cantik dan lagi sempurna. Bila membandingkan dengan tidak wajar, itulah muncul hasad dengki dalam hati kita.

Bila sudah dengki, saya rasa semua tahu dah apa akan jadi akhirnya. Jangan tenggelam dengan membandingkan, baik diri sendiri, baik suami, baik anak-anak atau sesiapa sahaja.

Tinggikan rasa ‘izzah (bangga) dalam diri, bukan bangga yang membanggakan diri tetapi bangga atas segala pencapaian, kejadian malah keberadaan diri sendiri.

Biarlah orang lain mukanya yang bagaimana, kita tetap happy dengan wajah sendiri. Biarlah orang lain keretanya ada 13 bersusun aneka warna, kita bangga mengemudi kereta apa yang kita ada.

Jangan runtuhkan keyakinan diri hanya kerana kita rasa kita kecil. Sedangkan pokok sebesar pemeluk yang meneduhkan ramai orang juga asalnya hanya sebiji benih kecil yang mata pun terlepas pandang. Paling penting, perempuan jangan menjatuhkan perempuan.

Bila ada berita gembira, jemput hati untuk berseronok sama atas kejayaan sesiapa sahaja. Jangan kita yang rasa tidak seronok dengan orang berjaya, kemudian kita bawa mulut sini sana.

Ini semua hasad, dengki dan iri yang semacam api, akan membakar diri kita. Rentung nanti, sudahnya jadi hitam macam arang. Didik hati rasa bahagia dengan kebahagiaan orang, mendoakan yang baik untuk orang.

Kalau adat dan budaya dahulu menyebabkan kita rasa tertindas, ubahlah. Kalau dulu kita rasa sebagai perempuan, kita kena banyak buat kerja dapur, sekarang didik semua anak tanpa kira jantina untuk bantu sama.

Kalau dulu kita rasa di tempat kerja kita didiskriminasi, bila kita di atas jangan pula kita mendiskriminasi. Hentikan rantaian keganasan dan keburukan. Ia tidak mudah, langsung tidak mudah tapi kita boleh cuba dan boleh berusaha.

Allah jadikan kita sama sekali berbeza. Kita ada minat yang berlainan. Kita suka perkara yang tidak sama. Kita ada bakat yang berbeza. Kenapa mesti rasa tidak bahagia sedangkan kita boleh bahagia dengan cara kita?


Mengapa Syiah wajib ditolak

Dalam ucapan aluan dalam Seminar Antarabangsa Gerakan Syiah dan Kesannya Terhadap Dunia Islam (SGS 2016) beliau berkata, orang ramai perlu tahu tentang kedudukan fahaman dan gerakan ini terutama sekali ialah tentang sikap Syiah tentang konsep al-imamah (kedudukan imam).

“Pada mereka, imam-imam mereka ini terutamanya imam Ithna ‘Asyariyyah (Imam 12) merupakan imam-imam maksum yang mana sesetengah ulama menulis seolah-olahnya dalam kenyataan-kenyataan kebanyakan daripada ulama mereka Imamah mengatasi kedudukan al-Uluhiyyah, al-Ilah, ar-Rabb (Tuhan).

“Pada sesetengah mereka, imam-imam mereka memiliki ilmu golongan terdahulu dan golongan kemudian, yang mana ilmu ini secara jelas hanya ada pada Allah s.w.t sahaja,” jelas beliau.

Tambah Dr Parid, fahaman Syiah terhadap imam juga telah melintasi kedudukan para Nabi iaitu kedudukan ismah (terpelihara) daripada dosa. Beliau memberi contoh, kedudukan imam-imam mereka juga seolah-olahnya lebih tinggi daripada para anbiya’ hingga sesetengah pandangan mereka juga menyatakan bahawa wahyu yang dibawa oleh Jibril silap, yang mana ia sepatutnya disampaikan kepada Saidina Ali r.a tetapi Jibril silap dengan menyampaikannya kepada Nabi Muhammad s.a.w.

“Ini di antara contoh sikap mereka terhadap imam mereka, jadi imam mereka ini memiliki kedudukan kadang-kadang dalam aspek tertentu melebihi kedudukan Allah s.w.t kemudian melebihi kedudukan Nabi Muhammad s.a.w dan begitu juga sikap mereka terhadap para sahabat, boleh dikatakan mereka menolak kebanyakan sahabat,” katanya.

Jelas beliau lagi, terdapat empat kumpulan terbesar Syiah di dunia iaitu Syiah Kaisaniyyah, Syiah Isma’iliyyah, Syiah Imamiyyah Ithna ‘Asyariyyah (atau Ja’fariyyah) dan satu kumpulan yang berada di Yaman iaitu Syiah Zaidiyyah.

Golongan Syiah juga berpegang kepada hadis yang mereka dakwa mengandungi konsep al-imamah binnas, iaitu imam telah dilantik kerana adanya nas, tetapi hadis tersebut telah ditolak oleh semua ulama’ Sunni daripada pelbagai sudut seperti bahasa, sastera, sejarah, sanad dan lain-lain.

Kata Dr Parid, secara umumnya Syiah tidak boleh menerima kebanyakan sahabat kecuali beberapa orang sahaja yang yang hadis mereka diguna pakai, selebihnya ditolak (bahkan dikafirkan).

“Jelas di situ mereka menolak sahabat, jadi jika mereka menolak sahabat, maka mereka menolak kebanyakan hadis,” ujarnya.

Jelas beliau lagi, Syiah juga melakukan penolakan terhadap al-Quran di mana ada dalam kalangan mereka ini menggangap al-Quran yang ada sekarang ini adalah sebahagian sahaja daripada yang sebenarnya, yang ada ini hanya sepertiga daripada sebenarnya, yang lain bakinya dua pertiga disembunyikan oleh Rasulluah s.a.w dan ini merupakan satu tuduhan yang berat.

“Kita juga perlu ingat tentang salah satu intisari daripada ajaran mereka itu taqiyyah, ia menampakkan sebaliknya daripada apa yang disimpan, mereka berdusta di hadapan kita. Sebagai contoh, banyak hadis yang direka-reka untuk mewajarkan pandangan atau pendirian mereka,” katanya.

Berkenaan nikah mut’ah (kontrak) yang diamalkan Syiah, menurut beliau, ia berlawanan dengan pembangunan institusi keluarga yang perlu berkekalan.

“(Orang) Syiah berkahwin berdasarkan kontrak (minggu, bulan) ini merupakan ajaran-ajaran daripada aliran ini yang bertentangan dengan akidah Islam, bertentangan dengan pegangan kita, pegangan umat yang mana pada kita, ini merupakan ajaran sesat,” terang beliau.

Dr Parid juga mahu kita melihat semula sejarah penglibatan Syiah dalam perang yang akhirnya memusnahkan empayar Islam.

Tambahnya, Syiah dilihat bersengkokol dan menyokong tentera Tartar yang akhirnya menyebabkan Kota Baghdad jatuh kepada golongan tersebut yang dipimpin oleh Hulagu Khan di mana kesan kerjasama pemimpin-pemimpin Syiah kepada tentera Tartar ketika itu telah terbukti dalam sejarah.

“Kemudian dalam peperangan Salib begitu juga, penglibatan mereka melalui golongan Hasyasyin (salah satu kelompok Syiah di bawah Dinasti Fathimiyah) yang cuba melumpuhkan daulah sunniah yang wujud pada zaman itu. Dalam kalangan mereka inilah telah bergerak untuk membunuh Perdana Menteri, Nizam al-Mulk,” jelasnya.

Pimpinan Hasyasyin juga kerap melakukan pertemuan bersama paderi-paderi kristian dan ketika mereka melakukan ziarah, mereka akan memastikan mereka ini sentiasa setia dengan perjanjian untuk sama-sama terlibat memerangi masyarakat Sunni ketika itu.

Jelas Dr Parid lagi, pada zaman kini, jelas dan paling nyata apabila Syiah bersengkokol dengan kuasa dunia dalam penaklukan Iraq dengan ramai yang terbunuh di mana Amerika Syarikat (AS) menggunakan Syiah di Iraq dan Iran untuk menakluk negara yang sebelum ini dikuasai oleh golongan Sunni.

“Mereka menyingkirkan golongan Sunni yang sebelum ini memerintah negara tersebut yang mana ia merupakan salah satu rencana AS untuk menyingkirkan golongan Sunni daripada memerintah Iraq.

“Ini merupakan satu jenayah yang mana ia dapat berlangsung dengan bantuan Syiah di Iraq yang mendakwa mereka golongan majoriti di negara tersebut. Oleh kerana itu, dengan bantuan AS yang juga disokong kuasa dunia, AS ingin menyerahkan Iraq kepada kepimpinan Syiah di situ,” katanya lagi.

Begitu juga di Syria jelasnya, di belakang kerajaan Bashar al-Assad didukungi golongan Syiah Nusairiyyah yang membantu Bashar.

“Begitu juga perkembangan masa kini seperti al-Qaeda, ISIS, semua ‘tangan-tangan’ Syiah ada dalam pergerakan tersebut yang membawa penderitaan amat besar kepada umat kini,” katanya.

Ujar Dr Parid, para ulama’ juga berpesan agar kita menjauhi golongan-golongan ini, yang mana diingatkan agar kita tidak terjebak dalam perangkap mereka.

Beliau turut memetik buku tulisan Abul Hassan Ali Hasani an-Nadwi yang menyatakan:

“Dua gambaran yang saling bertentangan berdepan dengan usaha-usaha Rasulluah s.a.w, Nabi yang paling mulia, paling agung, antara Sunnah dan Syiah Imamiyyah”.

“Jadi, ia hendak menerangkan kepada kita (bahawa) dakwaan Khomeini bahawa mereka telah melahirkan revolusi Iran, yang ertinya mereka dapat membimbing masyarakat Syiah Iran, seolah-olah dakwaan mereka adalah, mereka lebih berjaya daripada Rasulullah s.a.w (yang hanya dapat Islamkan beberapa sahabat sahaja menurut perkiraan Syiah), golongan Syiah Iran berpendapat Rasulullah s.a.w gagal dan Khomeini lebih berjaya,” katanya.

Dr Parid dalam ucapannya turut berharap agar semua pihak sama-sama berusaha menyelamatkan umat di negara ini daripada bencana Syiah seterusnya mendorong untuk membantu umat Islam di tempat lain yang sedang menderita kesan daripada serangan kumpulan Syiah di tanah air masing-masing.

“Semoga Allah s.w.t memelihara umat Islam terutamanya di kawasan kita, kawasan nusantara, Asia Tenggara, akan terpelihara daripada fitnah ini dan insya-Allah, Allah akan membekalkan keyakinan dan tekad untuk kita sama-sama berusaha menyelamatkan umat daripada ancaman Syiah,” ujarnya.

Seminar anjuran bersama Jawatankuasa Ulama’ IKRAM, Jabatan Pengajian al-Quran dan as-Sunnah Fakulti Pengajian Islam, Universiti Kebangsaan Malaysia (UKM) dan Gabungan Pertubuhan-Pertubuhan Islam Bukan Kerajaan (ACCIN) yang dihadiri lebih 1,000 peserta telah berlangsung di UKM pada Khamis lalu bertujuan untuk memberi pencerahan kepada masyarakat tentang bahaya Syiah dan kaedah menangani perkembangannya.

Muat turun kertas kerja seminar: https://goo.gl/r7EEIe

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cabaran kesihatan mental keluarga era pandemik

Skor keseluruhan Indeks Kesejahteraan Keluarga (IKK) 2019 oleh Lembaga Penduduk dan Pembangunan Keluarga Negara (LPPKN) menunjukkan peningkatan 0.39 mata iaitu 7.72 berbanding 7.33 pada tahun 2016 dan masih kekal pada tahap sederhana.

Tahap yang sama turut dihasilkan dalam Kajian Indeks Malaysia Negara Rahmah 2021 oleh Pertubuhan IKRAM Malaysia (IKRAM) yang telah dijalankan dari bulan April hingga Jun 2021 melibatkan 3,277 responden yang menunjukkan ciri Institusi Keluarga yang Utuh mendapat skor 7.38.

Dalam pada itu, tinjauan pendapat terhadap 1,148 orang ibu bapa yang dilaksanakan secara dalam talian oleh LPPKN pada Mac 2021 mendapati sebanyak 49.4 peratus responden menyatakan bahawa kehidupan mereka hampir kembali kepada normal sebelum pelaksanaan PKP 2.0.

Walau bagaimanapun, daripada tinjauan itu, sebanyak 79.9 peratus responden mengakui bahawa gelombang ketiga pandemik Covid-19 telah menjejaskan kehidupan mereka.

Bahkan 84.1 peratus responden menyatakan bahawa mereka mengalami tekanan emosi atau stres (cemas, gugup dan gelisah). Di samping itu, 63.1 peratus responden menyatakan bahawa mereka mengalami kemurungan akibat tertekan atau stres.

Timbalan Menteri Kesihatan I, Datuk Dr Noor Azmi Ghazali berkata, setakat 19 September lalu, sebanyak 223,990 panggilan diterima menerusi Talian Bantuan Sokongan Psikososial, dengan 80.8 peratus pemanggil memerlukan sokongan emosi serta kaunseling.

Panggilan itu meliputi isu berkaitan kehilangan pekerjaan, tiada sumber pendapatan, konflik keluarga dan masalah hubungan interpersonal.

Jelas di sini bahawa pandemik Covid-19 memberikan impak kesihatan mental yang amat besar kepada kesejahteraan sesebuah keluarga.

Salah satu ciri keluarga yang utuh adalah mereka mampu menguruskan tekanan dan krisis dengan berkesan. Justeru, komunikasi sesama ahli keluarga memainkan peranan penting agar tekanan yang dialami cepat dikesan dan diatasi bersama.

Jika dirasakan tidak mampu mengurus emosi, setiap ahli keluarga perlu berkongsi masalah yang menjadi kebimbangan atau tekanan kepadanya atau terus memohon bantuan kepada ahli keluarga yang lain.

Oleh itu, sikap peka dan prihatin sesama ahli keluarga amat diperlukan supaya mereka boleh mendengar dengan baik, mengenal pasti masalah yang dialami serta bentuk bantuan, sokongan dan penyelesaian yang diperlukan.

Jika ahli-ahli keluarga tidak dapat menyelesaikannya, mereka perlu mendapatkan khidmat kaunseling atau menghubungi talian-talian bantuan sokongan yang disediakan oleh kerajaan dan NGO antaranya:

Bagi mengekalkan kesejahteraan mental dan fizikal, ahli-ahli keluarga juga perlu kekal berhubung sesama mereka dan kenalan lain, sentiasa meningkatkan kecergasan diri, bersyukur dan menghargai nikmat kehidupan, mempelajari ilmu dan kemahiran, dan sentiasa memberi manfaat kepada orang lain.

Kenyataan Menteri Kesihatan, Khairy Jamaluddin baru-baru ini bahawa KKM menyediakan peruntukan khas yang disalurkan kepada NGO yang dikenal pasti aktif bergiat dalam aktiviti kesihatan mental di peringkat komuniti amatlah dialu-alukan.

Ini boleh mempercepatkan lagi pemulihan kesihatan mental di peringkat komuniti dan seterusnya keluarga yang terkesan dengan pandemik Covid-19.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hentikan keganasan terhadap wanita Mesir dan Syria – Wanita IKRAM

Kajian Pertubuhan Kesihatan Sedunia yang dikeluarkan pada bulan Jun 2013 menunjukkan sebanyak 35% wanita seluruh dunia yang diganasi secara fizikal dan seksual.  Malah menurut Pertubuhan Bangsa-bangsa Bersatu (PBB) di kalangan wanita berumur 15-44 tahun, keganasan menyebabkan lebih banyak kematian dan kesengsaraan melebihi kanser, malaria, kemalangan jalanraya dan peperangan.

Tragedi kemanusiaan yang terjadi di Syria dan di Mesir telah mengakibatkan kesengsaraan yang bukan sedikit kepada seluruh rakyatnya, yang mana wanita dan kanak-kanak menjadi mangsa utamanya. Di Mesir, sebanyak 173 kes keganasan seksual beramai-ramai dilaporkan untuk tempoh 30 Jun-9 Julai 2013 namun hanya satu tangkapan dilakukan.

Di Jordan, pelarian Syria memaksa anak-anak berusia 13 tahun untuk berkahwin kerana bimbang mereka akan dirogol. Wanita dan kanak-kanak yang merangkumi 75% pelarian Syria di kem pelarian Lubnan  juga mengalami nasib yang serupa; hidup dalam ketakutan, bimbang dirogol dan tiada peluang untuk mencari sumber pendapatan hingga ada yang terpaksa melacur untuk meneruskan kehidupan.

Sewajarnyalah kita turut merasakan keperitan dan kesedihan yang mendalam apabila mereka tidak diperlakukan dengan selayaknya sebagaimana fitrah seorang manusia.

Kami melahirkan kebersamaan dan solidariti terhadap wanita dan kanak-kanak yang menjadi mangsa keganasan di Mesir dan Syria.

Semoga timbul kesedaran dan keprihatinan di kalangan wanita Malaysia agar peduli terhadap isu keganasan wanita di dua negara itu.

Tidak terkecuali, pihak kerajaan Malaysia perlu menyatakan sikap tegas membantah keganasan terhadap wanita di Mesir dan Syria serta melaksanakan peranan yang rasional dan proaktif di peringkat antarabangsa seperti dalam negara-negara Pertubuhan Persidangan Islam (OIC), negara–negara ASEAN dan sebagainya untuk menghentikan konflik dan keganasan yang terjadi.

Ketua Wanita Pertubuhan IKRAM Malaysia25 November 2013Tel: 012-3169351


Kemakmuran Bersama: Menjayakan agenda kritikal

Bagi beliau, agenda kemakmuran bersama merupakan agenda yang melibatkan dalam negara dan juga antara negara.

“Sebelum kita melihat antara negara, dalam negeri pun perlu kepada satu tindakan yang lebih cepat sebab masalah semakin runcing, semakin rumit.

“Kita ingin pastikan bahawa kerangka yang dibuat oleh kerajaan Malaysia (Wawasan Kemakmuran Bersama 2030) itu dapat dilaksanakan lebih cepat lagi kerana keadaan yang semakin hari semakin mendesak.”

Semasa ucapan pendahuluan beliau dalam sesi plenari, beliau membawa contoh klasik kes yang berlaku di Hong Kong yang mempunyai GDP paling baik di dunia, merupakan antara pusat kewangan dunia, yang tiada bajet defisit tetapi gagal menyantuni isu perumahan.

Dr Daud memberikan konsep perumahan yang lebih luas tentang apa itu perumahan dari perspektif sesebuah kerajaan.

“Perumahan bukan sekadar menyediakan rumah, (tapi) rumah yang ada kemanusiaan, rumah yang dapat panggil sebagai rumah yang ada privasi, yang dapat berehat, bukan rumah yang menyempitkan kehidupan.”

Beliau melihat, kelemahan kerajaan Hong Kong dalam menangani isu perumahan menjadi satu perkara yang cukup besar dan itu membuka mata banyak kerajaan sekarang. Dengan kata lain, mereka perlu ada juga konsep melihat kepada pembahagian kekayaan.

“Bukan makna pembahagian kekayaan itu kita bagi wang, itu salah, konsepnya kita bukan bagi wang, (tapi) membuka peluang-peluang yang sama.”

Contoh membuka peluang yang sama antaranya, kerajaan membuka peluang-peluang untuk memberikan rumah yang skim yang mampu dimiliki berdasarkan kemampuan masing-masing.

“Bukan memberikan (rumah) secara percuma, itu bukan dasar kerajaan yang baik, pemberian percuma bukan dasar kerajaan yang mampan sebab rakyat kena bekerja, rakyat kena menabung, rakyat kena menyimpan tetapi kena ada peluang yang hampir sama dengan semua orang berdasarkan kemampuan masing-masing.”

Kemakmuran Bersama antara negara: Satu idea baru

“(Kemakmuran Bersama) antara negara dengan negara, itu satu perkara yang jarang dibincangkan,” ujarnya.

Bagi beliau, ia mungkin satu idea yang baru supaya berlaku ‘shared prosperity’ contohnya antara negara yang mempunyai GDP tinggi dengan negara yang kurang GDP, negara yang hebat teknologi boleh bantu negara yang kurang teknologi dan percambahan ilmu (exchange of knowledge) antara negara yang lebih ke hadapan.

“Kita ada universiti hebat, kenapa tidak kita bagi pensyarah-pensyarah kita dua atau tiga tahun berkhidmat di contohnya di Mali, Burkina Faso sebagai menyamaratakan peluang untuk mendapat pendidikan?” soalnya.

Dr Daud berpandangan, agenda ini perlu disusun dan pastinya perkara yang mudah dibuat jika ada kesediaan untuk menyantuni kemakmuran bersama antara negara-negara Islam dalam sektor kewangan, kemahiran, perindustrian dan bidang-bidang lain yang diungguli.

“Contohnya, kalau negara itu mempunyai sumber mentah yang hebat, tidak ada teknologi, kita bawa teknologi.

“Jadi, di situ ada kemakmuran bersama yang boleh dikongsi dan pendapatan itu boleh diagihkan secara bersama kepada golongan yang memerlukan di tempat asal negara tersebut.”

Beliau melihat agenda ini sebagai agenda yang sangat kritikal bagi mewujudkan wajah baru negara-negara Islam, wajah yang sentiasa ingin bersama, ingin tolong-menolong sepertimana yang dilakukan oleh Kesatuan Eropah yang membantu negara yang sedang hampir muflis.

“Itulah satu tindakan yang paling kritikal yang terpaksa ditanggung satu sama lain.”

Beliau optimis bahawa negara-negara Islam yang terlibat bersedia untuk berkongsi kemahiran, kelebihan, akses, dan lain-lain dengan syarat ada kerangka yang jelas dan juga timbal balik.

“Mereka yang memberikan kelebihan, (perlu) ada juga sumbangan secara tidak langsung kepada mereka dan sebaliknya.

“Tidak boleh kita kata ‘one way traffic’, mesti ada juga timbal balik yang wajar, munasabah supaya tidak menjadi sia-sia kepada yang menderma.”

Negara yang menderma dan membantu juga perlukan pengiktirafan, timbal balik yang dapat direkodkan dalam buku kira-kira mereka bahawa ada hasil dalam sumbangan mereka.

“Mereka menyumbang kepada pembentukan manusia, dan manusia itu boleh digunakan untuk negara yang menyumbang.

“Jadi perlu ada satu strategi yang berbentuk timbal balik yang jelas, saksama antara negara yang memberi dan negara yang menerima.”

Semoga KL Summit 2019 dapat mencetuskan satu kesinambungan kerjasama pada masa hadapan demi menjayakan agenda Kemakmuran Bersama antara negara-negara Islam yang terlibat, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Selamat jalan sahabatku insan dermawan

Abu Bakar Md Nor @ Bachok yang terkenal sebagai seorang yang suka menginfaqkan harta dan keringat berangkat menuju negeri abadi bertemankan doa pasrah isteri dan lima anaknya. Allahyarham menghembuskan nafasnya yang terakhir di Pusat Perubatan Universiti Kebangsaan Malaysia (PPUKM) setelah sabar mengharungi Non-Hodgkin’s Lymphoma, sejenis barah darah sejak dua tahun lalu. Penyakit tersebut pada mulanya dikesan di Hospital Pakar An-Nur, Bandar Baru Bangi sebelum dirujuk ke PPUKM.

Berasal dari Pontian, Johor, Allahyarham dilahirkan pada 1964. Pernah menuntut di Maktab Rendah Sains MARA, Seremban dan di hujung pendidikan formalnya, beliau menimba ilmu di California State University, Amerika Syarikat. Di sana, Allahyarham bergiat cergas bersama MISG untuk menyuburkan dakwah dalam kalangan pelajar-pelajar Malaysia.

Pulang ke Malaysia, Allahyarham kekal istiqamah bersama jamaah apabila menjadi aktivis JIM dan terakhir sebagai Bendahari IKRAM Batu, Wilayah Persekutuan (WP). Dari sudut kerjaya, Talisman Malaysia Limited menjadi majikan terakhir Allahyarham sebelum beliau meninggal dunia.

“Sepanjang saya mengenali beliau, Allahyarham merupakan seorang yang sangat dermawan, suka membantu orang lain dan amat berisiplin dalam usrah,” kata Sdr Hasan Unir, Yang Dipertua IKRAM Batu yang juga naqib usrah Allahyarham.

Hassan turut menceritakan pengalaman menarik seorang rakan sekerja Allahyarham yang tersadai dalam satu perjalanan akibat kerosakan kereta. Setelah beliau menghantar kira-kira 10 khidmat pesanan ringkas (SMS) kepada rakan-rakan untuk meminta bantuan, ternyata orang pertama yang muncul adalah Allahyarham Abu Bakar yang terus membantu beliau sehingga selesai masalah.

“Selain itu, dalam kalangan ikhwah, Allahyarham memang terkenal sebagai seorang yang selalu bersedia untuk meminjamkan keretanya bagi menjayakan kerja-kerja dakwah,” tambah Hassan.

Menurut Sdr Zahir Hasan, seorang lagi mentor Allahyarham dalam dakwah, ketika beliau mengunjungi Allahyarham di PPUKM, beliau masih bersemangat melayan ‘tetamu’ dan menggagahkan diri bercakap walaupun ketika itu beliau sedang uzur.

Timbalan Yang Dipertua IKRAM WP yang juga YDP JIM WP, Sdr Hasni Marjumat dengan nada terharu berkata, Allahyarham Abu Bakar merupakan seorang aktivis yang telah banyak menaburkan jasanya, sama ada dalam IKRAM atau JIM.

Allahyarham meninggalkan seorang balu, Pn Norzietah Abd Karim, seorang pensyarah di UiTM Shah Alam dan lima orang anak. Bagaimanapun, dua daripada anak Allahyarham, Muhammad Muaz dan Mawaddah adalah hasil perkongsian bersama Pn Norzietah, manakala tiga lagi, Mardhiah (22, pelajar perubatan di Mesir), Munirah  (14, SMI Hidayah Johor Bahru) dan Maisarah  (12, SRI Al-Amin Gombak) adalah hasil perkongsian bersama isteri pertama, Allahyarham Zaharah. Almarhumah meninggal dunia pada tahun 2001 akibat menderita barah payudara.

Jenazah Allahyarham selesai disembahyangkan pada jam 1.45 petang dan kemudiannya disemadikan di tanah perkuburan Taman Ibu Kota Kuala Lumpur. Antara yang hadir sepanjang majlis pengebumian adalah Presiden IKRAM Dr Mohd Parid Sheikh Ahmad, Ketua Wanita IKRAM Ustazah Maznah Daud serta beberapa orang pimpinan IKRAM Pusat, Negeri dan Daerah. Dan di celah-celah hadirin yang ramai itu berdiri serang tua sekitar 65 tahun yang tabah dan redha dengan suratan takdir. Beliau adalah Hj Md Nor @ Bachok, bapa Allahyarham.

Dianggarkan kira-kira 700 orang mengiringi jenazah Allahyarham ke tempat persemadiannya yang terakhir. Jumlah seramai ini sudah cukup menceritakan siapa Allahyarham di hati orang-orang yang ditinggalkannya. Tetapi kalau itu pun belum cukup, ramai penziarah yang merapati jenazah Allahyarham dilihat sebak dan menitiskan air mata. Mereka adalah saudara-mara, teman sekolah, rakan universiti, kenalan pejabat dan sahabat dakwah yang sangat terkesan dengan perjalanan akhir Allahyaram. Itulah legasi seorang akh yang dermawan lagi prihatin terhadap insan-insan di sekitarnya.

Itulah Allahyarham Abu Bakar Md Nor @ Bachok.


Mampukah penularan varian Delta dibendung?

Telah lebih sebulan kebanyakan negeri di Malaysia berada dalam Fasa 1 Pelan Pemulihan Negara (PPN), namun pertumbuhan angka kes ini dilihat amat membimbangkan. Sehingga hari ini, bilangan kes Covid-19 harian Malaysia telah pun menjangkaui lebih daripada 15,000 sehari.

Dalam laporan lain, Kementerian Kesihatan Malaysia pada 13 Julai lalu menganggarkan terdapat lebih lagi peningkatan kes dalam masa dua minggu akibat penularan varian membimbangkan, termasuk varian delta (Astro Awani, 13 Julai 2021).

Berbanding pada awal pandemik dahulu koronavirus ini dipercayai disebarkan melalui titisan cecair atau droplet, varian delta ini bukan sahaja lebih mudah menular dengan penyebaran udara, malah hanya mengambil masa 15 saat untuk menjangkiti manusia lain (Berita Harian, 15 Julai 2021).

Buat masa ini, dua jalan utama yang membolehkan kita keluar daripada krisis kesihatan awam ini ialah sekatan pergerakan dan perhimpunan, dan mempercepatkan imunisasi kelompok.

Tidak dinafikan, pencapaian Malaysia mencecah vaksinasi melebihi 500,000 penduduk sehari merupakan suatu yang wajar dipuji. Pencapaian ini juga telah meletakkan Malaysia dalam kalangan negara dengan kadar vaksinasi Covid-19 tertinggi di dunia.

Namun begitu, cukup padukah usaha pecutan vaksinasi ini sahaja diharapkan untuk membendung penularan Covid-19 yang makin menjadi-jadi ini?

Tidak dinafikan teori asas imunologi perubatan menerangkan bahawa pengambilan vaksin akan merangsang tubuh badan individu untuk menghasilkan antibodi melawan jangkitan patogen secara aktif, lantas melindungi individu penerima vaksin tersebut.

Tambahan lagi, apabila peratusan populasi sesuatu kawasan mendapat vaksin menjadi tinggi, bukan sahaja yang disuntik vaksin akan mendapat perlindungan, bahkan golongan yang tidak boleh mendapat vaksin (contohnya akibat masalah perubatan atau alahan) juga akan mendapat manfaat perlindungan yang sama.

Hal ini kerana, apabila makin ramai divaksinasi, teori asas imunologi menyatakan bahawa makin sukar untuk suatu patogen itu menjangkiti daripada seseorang individu kepada individu lain, akhirnya mengurangkan penyebarannya secara umum. Teori inilah yang menjadi asas kepada konsep imuniti kelompok.

Sungguhpun teori asas imunologi perubatan itu ideal, secara praktikalnya tidaklah seratus peratus begitu buat masa ini untuk Covid-19.

Buat masa ini, data-data yang telah diberikan dalam panduan vaksin-vaksin yang disyorkan penggunaannya oleh Pertubuhan Kesihatan Sedunia (WHO) adalah berkaitan peratusan keberkesanan vaksin dalam mencegah jangkitan yang lebih serius.

Sebagai contoh, maklumat yang diperolehi daripada panduan WHO ialah keberkesanan vaksin Covid-19 dalam mencegah jangkitan bergejala. Berdasarkan panduan tersebut, vaksin keluaran Pfizer dilaporkan 95 peratus berupaya mencegah jangkitan bergejala.

Manakala vaksin AstraZeneca dan Sinovac pula masing-masing berada pada tahap keberkesanan 63.09 dan 51 peratus untuk aspek yang sama.  Ketiga-tiga vaksin ini merupakan antara vaksin Covid-19 utama yang diedarkan di seluruh negara buat masa ini.

Namun begitu, menurut WHO juga, sehingga kini belum lagi terdapat data substantif berkenaan keberkesanan ketiga-tiga vaksin ini dalam mengawal penularan jangkitan virus itu sendiri.

Pendek kata, apabila kita membincangkan bahawa vaksin Covid-19 itu berkesan, fokus buat masa ini ialah apa yang vaksin itu mampu lakukan iaitu mencegah jangkitan Covid-19 yang serius.

Oleh sebab itu juga, dalam panduan yang sama, WHO masih mencadangkan kaedah kesihatan awam dan kawalan sosial yang konvensional bagi mengawal penularan tersebut.

Pada peringkat individu, antara langkah yang telah pun dikuatkuasakan ialah pemakaian pelitup muka mandatori dan larangan aktiviti yang melibatkan perhimpunan.

Di samping itu, usaha bagi mempermudahkan pengesanan hubungan rapat dengan mewajibkan rekod keluar masuk pelanggan di premis sama ada secara manual mahupun dengan aplikasi MySejahtera juga telah dijalankan.

Namun begitu, sesuatu yang jauh membezakan Fasa 1 PPN dengan PKP 1.0 dahulu ialah seketat mana pelaksanaan dan kebenaran dibenarkan untuk sesuatu organisasi beroperasi.

Sesuatu yang perlu sangat diberi perhatian ialah statistik taburan kes itu sendiri. Pada 6 Julai yang lalu, Ketua Pengarah Kesihatan, Tan Sri Noor Hisham sendiri mengakui bahawa 60 peratus kes daripada kluster tempat kerja adalah daripada kilang (Malaysiakini, 6 Julai 2021).

Namun begitu, masih ada pihak yang menyatakan bahawa penutupan kilang-kilang daripada terus beroperasi tidak menyelesaikan masalah.

Sungguhpun jika sebahagian besar pekerja kilang ini diberi imunisasi sekalipun, hal ini tidak menjamin pengurangan penyebaran jangkitan kerana buat masa ini, sebagaimana yang diterangkan di atas, data substantif belum mencukupi bagi menyokong kemampuan vaksin Covid-19 mampu mengekang penyebaran penyakit tersebut.

Tidak dapat tidak, tindakan paling masuk akal buat masa ini ialah mengawal salah sumber penyebaran jangkitan major seperti menutup operasi kilang-kilang yang  bukan sahaja mudah untuk dikuatkuasakan oleh kerajaan, malah mengena pada sasaran yang betul kerana, sekali lagi, sebahagian besar jangkitan datangnya daripada sumber tersebut.

Selain itu, terdapat juga pertimbangan daripada pihak kerajaan bagi melonggarkan sedikit kawalan pergerakan bagi mereka yang telah lengkap dua dos vaksin. Jika pertimbangan kelonggaran tersebut melibatkan kelonggaran merentas daerah atau negeri, cadangan tersebut perlu diperhalusi secara terperinci.

Walaupun benar kelonggaran tersebut sedikit sebanyak dapat memberikan kelegaan untuk rakyat dek tekanan dalam kawalan pergerakan yang merimaskan, perincian tersebut haruslah mempertimbangkan juga kebarangkalian untuk penyebaran jangkitan yang masih belum sifar peratus.

Walaupun ada benarnya mereka yang lengkap dos vaksinasi adalah lebih terlindung daripada jangkitan serius, risiko untuk mereka dijangkiti secara tidak serius masih ada seterusnya menjadikan mereka ini penyebar jangkitan yang mungkin serius untuk mereka yang belum divaksinasi atau kepada golongan berisiko tinggi seperti golongan tua.

Mungkin ada yang mengatakan jika sebahagian besar populasi Malaysia cukup dua dos vaksinasi nanti, kita akan boleh hidup normal semula walaupun  dengan Covid-19 kerana jika terjangkiti pun tidaklah serius mana penyakit itu.

Maka apalah salahnya ketika itu kilang pun dibuka, kelonggaran pun diberi, bukan? Malangnya, virus ini tidaklah semudah itu untuk ditanggapi ancamannya.

Umum mengetahui, virus ini telah pun bermutasi sehingga munculnya varian Delta. Setakat ini, kita masih mampu menarik nafas lega kerana walaupun varian Delta ini lebih mudah merebak, varian ini belum terbukti menyebabkan jangkitan yang lebih teruk berbanding varian lain.

Namun, hal ini tidak bermaksud mutasi virus ini boleh terhenti begitu sahaja. Selagi mana virus ini boleh bergerak menjangkiti daripada suatu individu kepada individu lain, virus ini masih ada ruang dan peluang yang luas untuk bermutasi.

Oleh sebab belum ada bukti kukuh vaksin Covid-19 mampu mengekang penyebaran virus ini dengan utuh, kita masih perlu percaya bahawa kebarangkalian untuk penyakit ini masih tersebar juga luas, maka kebarangkalian virus ini terus bermutasi menjadi varian baharu juga ada.

Buat masa ini, kita mungkin masih terselamat kerana varian Delta tidak mampu menyebabkan jangkitan yang teruk. Namun apa akan jadi jika suatu hari nanti timbul varian baharu yang menyebabkan jangkitan yang jauh lebih ganas jangkitannya?

Setakat ini, jenis vaksin yang diyakini dapat melindungi individu daripada jangkitan Covid-19 yang teruk jika terdapat mutasi baharu ialah vaksin jenis mRNA seperti Pfizer. Namun begitu, buat masa ini, hanya sebilangan kecil sahaja yang mendapat imunisasi dengan vaksin tersebut.

Hal ini bermakna, sebahagian besar individu lain juga masih belum mampu mendapat jaminan dilindungi sepenuhnya andai kata terjadinya mutasi baharu yang lebih bahaya.

Mahu tidak mahu, walaupun vaksin Covid-19 buat masa ini terbukti dapat mengelakkan jangkitan serius, seharusnya ancaman virus ini masih dapat bermutasi dengan adanya jangkitan adalah sesuatu yang harus ditanggapi secara serius.

Di United Kingdom sendiri contohnya, walaupun kekangan pergerakan sudah pun dilonggarkan kerana beban terhadap sistem kesihatan telah makin ringan, pakar-pakar kesihatan di sana masih mengkritik kelonggaran yang diberikan kerana membiarkan peningkatan kes jangkitan juga bukanlah suatu tindakan yang bijak kerana tindakan ini juga datang dengan ancaman kesihatan awam yang lain juga.

Kesimpulannya di sini, walaupun vaksin Covid-19 terbukti dapat mengurangkan bebanan merawat jangkitan yang serius, hal ini tidak sepatutnya membuatkan kita terus alpa daripada melakukan kawalan kendiri.

Malah, berbekalkan fakta ini, kerajaan seharusnya memperkasakan kaedah kesihatan awam yang konvensional seperti kawalan pergerakan yang lebih ketat agar bukan sahaja kes serius sahaja berkurangan, malah bilangan jangkitan itu sendiri juga terus berkurangan agar penyakit ini terus tiada ruang untuk menjadi lebih ganas pada masa akan datang.

Wan Salman Wan Sallam
Aktivis Pertubuhan IKRAM Malaysia, Kawasan Bandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ke arah Malaysia yang lebih adil, peduli dan inklusif

Rukun Negara meletakkan aspirasi Malaysia untuk menjadi sebuah negara yang terdapat perpaduan yang erat dalam kalangan seluruh masyarakatnya, memelihara cara hidup demokratik, mencipta satu masyarakat yang adil dan saksama, menjamin satu cara liberal terhadap tradisi-tradisinya dan membina satu masyarakat yang progresif.

Satu aspek yang penting yang perlu ada bagi menjamin pencapaian aspirasi ini adalah wujudnya suatu suasana kesamarataan peluang bagi semua anggota masyarakat untuk mencapai yang terbaik bagi diri mereka tanpa mengira latar belakang dan kekangan yang menimpa mereka.

Setiap anggota masyarakat berhak memperoleh suatu tahap minimum dalam mengecapi kemakmuran dan kesejahteraan negara ini, dan sepatutnya tiada pihak dikesampingkan.

Dua daripada golongan yang paling kurang bernasib baik dalam masyarakat ialah mereka yang kurang mampu dari segi ekonomi seperti golongan fakir, miskin dan berpendapatan rendah, dan mereka yang kurang upaya dari segi fizikal dan mental seperti orang buta, pekak dan tuli, mereka yang cacat anggota dan mereka yang mengalami masalah seperti sindrom Down, autisme dan seumpamanya. Yang paling rentan ialah yang termasuk ke dalam kedua-dua kategori tersebut.

Sebuah masyarakat yang adil, demokratik dan progresif tidak akan meninggalkan mana-mana anggotanya dalam mengejar kemajuan. Ia akan sentiasa berusaha untuk merapatkan jurang di antara yang bernasib baik dengan yang paling rentan bagi memastikan kesemuanya dapat bergerak sama ke hadapan.

Menurut laporan yang dikeluarkan oleh Jabatan Perangkaan Malaysia, kadar kemiskinan mutlak Malaysia meningkat daripada 5.6 peratus pada tahun 2019 kepada 8.4 peratus pada tahun 2020, berikutan pandemik Covid-19 yang melanda negara. Negeri-negeri dengan kadar kemiskinan yang tinggi ialah Sabah (25.3 peratus) dan Kelantan (21.2 peratus).

Dalam kalangan golongan yang kurang mampu, golongan miskin bandar ialah antara golongan yang paling terkesan apabila pandemik Covid-19 melanda, terutamanya mereka yang bergantung kepada upah harian. Perintah kawalan pergerakan yang dikenakan mengehadkan keupayaan mereka untuk menjana pendapatan bagi menyara diri dan keluarga.

Ramai yang terpaksa bergantung kepada bantuan kerajaan atau ihsan pihak lain, seperti yang diusahakan melalui kempen bendera putih dan usaha badan-badan kebajikan.

Statistik menunjukkan bahawa pandemik yang berlarutan selama setahun setengah telah menyebabkan bilangan mereka yang berada di bawah tahap kemiskinan meningkat mendadak, termasuk golongan M40 yang turun ke B40. Namun, tidak sewajarnya mereka perlu berterusan sebegini dan perlu diupayakan supaya dapat mandiri.

Selain daripada keadaan yang bertambah buruk semasa pandemik, antara isu-isu yang harus direnung oleh semua pihak dalam menangani isu miskin bandar ialah perumahan, pengangkutan atau mobiliti, dan pembangunan sosial termasuk pendidikan.

Golongan berpendapatan rendah seharusnya tidak ditolak keluar dari kawasan bandar raya atau ditempatkan dalam ghetto yang tidak kondusif untuk pembangunan sosial.

Suatu polisi perancangan bandar yang lebih ramah kepada golongan marhaen perlu diketengahkan, mengelakkan pusat bandar hanya menjadi tempat tumpuan golongan atasan dengan penempatan mewah sahaja. Bandar raya sepatutnya menjadi lebih inklusif dari segi kependudukannya.

Di samping perumahan mampu milik atau sewa, suasana kehidupan yang sesuai untuk perkembangan pemikiran dan pendidikan kanak-kanak golongan rentan perlu disediakan.

Kediaman yang sempit dan padat sepatutnya digantikan dengan kediaman yang dapat menjaga maruah atau harga diri penduduknya, serta menyediakan infrastruktur komuniti yang baik seperti ruang riadah dan bersosial, kemudahan pembelajaran dan kemudahan Internet.

Bagi golongan orang kurang upaya (OKU) pula, langkah yang lebih bersungguh-sungguh untuk mengintegrasikan mereka ke dalam masyarakat seluruhnya perlu dilaksanakan. Ketidakupayaan mereka dalam sesuatu aspek tidak seharusnya menyekat mereka menyerlahkan bakat dan kecemerlangan mereka dalam aspek yang lain.

WHO menganggarkan bahawa 15 peratus manusia mengalami satu bentuk ketidakupayaan walaupun statistik rasmi menunjukkan hanya sebahagian kecil daripada ini didaftarkan, mungkin kerana mereka sendiri tidak mengenali ketidakupayaan mereka.

Dalam membantu golongan OKU, suatu yang selalu dilupakan ialah pandangan dan pemikiran mereka sendiri. YB Senator Datuk Ras Adiba Radzi menegaskan hal ini dengan menyebut, “Tingkatkan penglibatan OKU dalam apa-apa hal yang melibatkan OKU. Nothing about us without us (tiada apa tentang kami tanpa kami).” Keprihatinan sahaja tidak cukup, tetapi perlu disalurkan agar dapat mencapai sasaran berdasarkan keperluan golongan OKU.

Salah satu daripada cadangan progresif untuk membantu golongan OKU ialah menaikkan kedudukan badan kerajaan yang menangani isu OKU yang kini dikendalikan oleh Jabatan OKU di bawah Jabatan Kebajikan Masyarakat, Kementerian Pembangunan Wanita, Keluarga dan Masyarakat.

Hakikatnya, isu OKU bukan hanya isu pemberian bantuan, tetapi juga merangkumi falsafah dan cara fikir menanggapi ketidakupayaan secara menyeluruh, apatah lagi isu ini melibatkan sebahagian yang agak besar dalam masyarakat.

Di beberapa negara maju seperti New Zealand, terdapat seorang menteri yang menyelaras isu-isu OKU merentas keseluruhan jentera kerajaan.

Dalam kita menyambut Hari Malaysia tahun ini, marilah kita anjakkan paradigma kita agar Malaysia yang kita bangunkan adalah Malaysia yang adil, peduli dan lebih inklusif, termasuk terhadap dua golongan yang yang selalu dilupakan ramai ini.

Semoga mereka tidak dicicirkan dalam arus pembangunan yang sering mengabaikan kepentingan dan penglibatan mereka.

Prof Madya Ainullotfi Abdul Latif, Ketua Pasukan Petugas Masyarakat Progresif, Pertubuhan IKRAM Malaysia

Dr Wan Najwa Wan Mohd Zohdi, Ketua Unit OKU, Yayasan Ikram Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Form an inclusive government for the sake of the country

The turn of political events in the past two weeks was unprecedented, leading to feelings of dismay and disappointment among Malaysians in the face of worsening crises. As daily Covid-19 numbers worsen, recent events further increase the frustration and trust deficit to the Prime Minister and his government.

The Royal rebuke “amat mendukacitakan” following a statement by a Minister regarding the Emergency Ordinances in the Dewan Rakyat was an expression of utter disappointment by the Palace in the way the government handled (or rather mishandled) the issue. Unsurprisingly, detractors were quick to come up with the label of #KerajaanDerhaka.

On July 29th, the Dewan Rakyat’s afternoon session was postponed three times, before it was finally adjourned, amid concerns about Covid-19 infections in the Parliament. Consequently, the Parliament sitting was cut short to only three and a half days, despite the Covid-19 positivity rate of less than one percent.

Even before the special sitting of the Dewan Rakyat started, frustration mounted as the agenda of the short, five-day sitting was dominated by briefings of ministers. Without debates in the Parliament, there’s concern that the check and balance already curtailed since the State of Emergency started in January would be non-existent.

In the meantime, the total number of Covid cases had breached the 1 million mark with a concomitant rise in the number of deaths. The healthcare system is overwhelmed and the economy has yet to show any sign of improvement. Due to the lockdown and political instability, the ringgit has taken a beating while more SMEs and businesses are on the verge of closing down.

All these point towards an ineffective government. In times of crises like these, the rakyat want to see positive changes that would offer hope and improve their wellbeing as the country struggles to navigate out of the pandemic.

Never has the cry for a professional government, inclusive of experts and civil society been louder to steer the country out of the crises, in tandem with the best brains and resources that the nation can muster.

To stay true to the democratic principles of the nation, the Prime Minister must convene the Dewan Rakyat as soon as possible for a confidence motion. Dragging the session to September would further deepen the political quagmire for a country already facing multiple crises.

Whatever the outcome and whomsoever is tasked to lead the nation should consider the dire need to form an inclusive, broad-based government of capable politicians, technocrats and civil society leaders, consistent with calls for a reset.

This is a critical juncture to put the best people to govern and steer the country on the road to recovery. The right people should be given the chance to lead, not merely based on party affiliations but based on competency, capability and integrity.

With multiple crises facing the nation, this is certainly not the time for continuous political manoeuvres. Indeed, there has never been a better time in the nation’s history for institutional reforms and better governance. And this can only materialise with the right mix of people at the right place.

Badlishah Sham Baharin, Deputy President, IKRAM
Mohammad Abdul Hamid, Public policy consultant


IRIS: 3,000 semarakkan akhir Ramadan

Diadakan di empat zon berbeza secara serentak di seluruh Selangor, pelbagai aktiviti yang diadakan termasuklah antaranya ceramah perdana, tazkirah, pameran, pelancaran buku, iftar, tarawih, tadarus dan qiamullail bagi menyemarakkan lagi hari-hari akhir Ramadan.

Menurut Pengarah IRIS 1438H, Ustaz Fathulrahim Temyati, himpunan sebegini dianjurkan bertujuan untuk menghidupkan malam-malam terakhir bulan Ramadan dengan ibadah dan meningkatkan keimanan dan kerohanian.

“Program ini juga dapat menjalinkan tautan ukhuwah dalam kalangan ahli IKRAM dan masyarakat serta memperkasakan aktivisme dakwah menuju negara rahmah,” jelasnya yang juga Timbalan Yang Dipertua IKRAM Selangor.

Tambah beliau, IRIS pada tahun ini diadakan di empat zon iaitu Masjid Sultan Abdul Samad, KLIA (Zon 1), Masjid Jamek Sultan Ibrahim, Kuala Selangor (Zon 2), Masjid Bukit Indah, Ampang (Zon 3) dan Masjid Al-Makmur, Felda Gedangsa, Hulu Selangor (Zon 4).

Ustaz Fathulrahim turut mengharapkan supaya lebih ramai peserta terlibat dalam IRIS pada masa akan datang dalam kalangan bukan ahli IKRAM dan masyarakat setempat serta rakan-rakan sekerja.

IRIS pada kali ini telah mendapat penyertaan daripada pelbagai kelompok dan umur. Menurut Pengarah IRIS Zon 1, Ustaz Noorsyazly Rameli, penyertaan IRIS di Zon 1 dianggarkan 1,000 orang peserta.

“Yang datang, termasuklah mereka yang berkeluarga, pelajar-pelajar universiti dan sekolah,” katanya ketika ditemui di Masjid Sultan Abdul Samad, KLIA.

“Malah lebih daripada 100 orang yang bukan ahli IKRAM turut menyertai IRIS kali ini di sini.”

IRIS Zon 1 yang dianjurkan bersama IKRAM Kawasan Sepang, Subang Jaya, Hulu Langat, Kajang, Kuala Langat dan Putrajaya turut diisi dengan ceramah perdana Dr Mohd Daud Bakar, Tokoh Perdana Maulidur Rasul 2014 yang bertajuk “Perubahan Ke Arah Yang Lebih Baik”.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


1,000 jiwa bersatu tolak zina

Terdahulu, program ini telah dirasmikan oleh Pengarah JAWI, Dato’ Che Mat Che Ali. Majlis perasmian ini turut dihadiri oleh Pengerusi Lembaga Pengarah Induk Raudhatus Sakinah Pusat, Prof Madya Dr Harlina Halizah Siraj; Penolong Pengarah Kanan Unit Pendidikan Masjid Negara, Ustaz Ehsan Mohd Hosni; Timbalan Presiden Pertubuhan IKRAM Malaysia, Prof Dr Mohamed Hatta Shaharom, Presiden Pertubuhan Jamaah Islah Malaysia, Haji Zaid Kamaruddin, Naib Ketua Wanita Pertubuhan IKRAM Malaysia, Ustazah Arpah Abdul Wahab dan Ketua Wanita Pertubuhan Jamaah Islah Malaysia, Datin Paduka Hajah Che Asmah Ibrahim.

Dato Che’ Mat dalam ucapan perasmiannya berkata bahawa setiap masyarakat khususnya anak-anak muda perlu dididik agar menjauhi perbuatan zina.

“Saya percaya kempen Anda Bijak Jauhi Zina (ABJZ) ini perlu kita perluaskan lagi dalam kalangan masyarakat,” katanya.

Sebelum itu, Prof Madya Dr Harlina menyampaikan ucapan aluannya di hadapan para hadirin. Dalam ucapannya, beliau mengingatkan bahawa maklumat yang tepat perlu diberi kepada anak-anak remaja mengenai perubahan emosi dan fizikal terutamanya selepas mencapai usia baligh.

Beliau turut menyatakan bahawa program sebegini menjadi alternatif kepada para remaja untuk menyambut tahun baru dengan sesuatu yang bermanfaat.

Program yang diadakan selama dua hari ini turut dihadiri oleh remaja dan belia dari seluruh pelosok negara. Pengarah program, Mohamad Amirul Mohamad Letfee berkata bahawa program ini merupakan kemuncak kepada kempen ABJZ pada tahun 2010.

“Sepanjang tahun 2010, Raudhatus Sakinah telah mengadakan siri latihan modul ABJZ di sekolah-sekolah, universiti, syarikat, dan organisasi. Pada tahun ini sahaja, seramai 10,000 peserta telah melalui modul latihan ini. Himpunan ini merupakan kemuncak kepada kempen ABJZ pada tahun 2010,” jelas beliau.

Himpunan ini turut dimeriahkan dengan penglibatan beberapa nama selebriti yang tidak asing lagi seperti Aisyah, Kumpulan Saff One, Wardina, dan Imam Muda Azhar.


Belum Terlambat Usaha Pulihara Alam Sekitar

SERI KEMBANGAN – Malaysia tidak harus berputus asa dan melihat usaha ke arah memelihara alam sekitar sudah terlambat meskipun tersenarai pada kedudukan 130 daripada keseluruhan 180 buah negara dalam senarai Indeks Prestasi Alam Sekitar (EPI).

“Secara umumnya penduduk di negara ini mempunyai kesedaran tinggi berkenaan penjagaan alam sekitar, namun apa yang perlu diberi penekanan ialah pembabitan secara aktif dalam usaha ke arah itu,” kata aktivis alam sekitar, Amlir Ayat.

Beliau turut menyifatkan terdapat keraguan dalam cara penilaian ranking yang dikeluarkan Universiti Yale dan Universiti Columbia itu.

“Saya tidak melihat angka tersebut satu isu besar, sebaliknya mahu semua pihak memberi tumpuan kepada matlamat utama, iaitu memastikan alam sekitar yang sempurna, seimbang dan selamat untuk kesejahteraan kehidupan pada masa kini dan akan datang.”

Menurutnya, masih banyak usaha yang boleh dilakukan, kita boleh lihat sendiri keadaan alam sekitar di Malaysia, banyak lagi usaha perlu dilakukan dengan keadaan pencemaran udara dan air serta bencana banjir.

“Apabila semua ini kerap berlaku berbanding dahulu, ini bermakna kita menghadapi masalah dalam usaha pemuliharaan alam sekitar di Malaysia. Pihak kerajaan, saya pernah tekankan dahulu, aspek penguatkuasaan, banyak perkara perlu perbaiki misalnya memantau pematuhan industri dan kilang.”

Amlir berkata, banyak kilang yang tidak patut berada di situ atau yang mengabaikan undang-undang, kilang ini sepatutnya terus dimusnahkan.

“Malah yang berdaftar sekalipun kena henti dulu operasi atau disaman dengan kadar yang sepatutnya,” katanya ketika dihubungi Astro AWANI, pada Ahad.

Jelas Amlir, bergerak ke hadapan, selain aspek penguatkuasaan undang-undang, pematuhan garis panduan pembangunan dan pendidikan di peringkat paling asas perlu diberi perhatian.

“Apabila kita kata selamatkan alam sekitar, mereka tak nampak. Selamatkan alam sekitar bukan saja menyelamatkan hanya untuk kebaikan alam sekitar tetapi kita nak jaga alam sekitar demi kesejahteraan manusia, itu kaitan yang perlu diberitahu dan difahamkan,” tegasnya.

Terdahulu, Indeks Prestasi Alam Sekitar 2022 yang baru dikeluarkan meletakkan Malaysia di tangga 130, dengan skor EPI 35.00.

Denmark paling cemerlang dengan skor 77.90, diikuti United Kingdom (77.70) dan Finland (76.50), seterusnya India di tangga terbawah dengan skor 18.90.

EPI menyenaraikan 180 negara berdasarkan perubahan iklim, kesihatan alam sekitar dan daya hidup ekosistem.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kejayaan Vaksin Covid-19 Dan Naratif Palsu Antivaksin

Negara kita dan dunia kini sudah hampir pulih sepenuhnya daripada pandemik Covid-19. Urusan harian berjalan seperti biasa, kebanyakan SOP pandemik sudah dibatalkan, kecuali bagi beberapa keadaan tertentu.

Kita menarik nafas lega dengan perkembangan ini kerana pengalaman PKP dalam tempoh dua tahun lepas merupakan kenangan pahit yang sukar dilupakan.

Sejak pandemik ini bermula pada awal tahun 2020 di Malaysia, terdapat suara-suara sumbang yang mempertikaikan kewujudan penyakit Covid-19.

Ada juga yang mempercayai teori konspirasi kononnya virus ini adalah palsu dan berita mengenainya dibuat hanya bagi menakut-nakutkan manusia kerana agenda tertentu.

Apabila vaksin diperkenalkan sebagai langkah kawalan, ada pula golongan yang enggan mengambil, bahkan menentang program vaksinasi.

Antara mesej atau naratif yang dibawa oleh kumpulan ini termasuklah:

– Covid-19 hanya selesema biasa, jangan panik!

– Gejala yang dikatakan Covid-19 ini sebenarnya disebabkan oleh gelombang telekomunikasi 5G.

– SOP hanya helah perancangan konspirasi Yahudi untuk menjauhkan orang Islam daripada masjid dan surau.

– Tidak perlu ikut SOP, ikut ‘cara Islam’, doa dan ambil wuduk sudah memadai.

– Ini cara Dajjal mewujudkan order baharu dunia.

– Manusia yang divaksin akan mati dalam tempoh satu, dua, tiga tahun.

– Vaksin ada ‘chips’ untuk menjejaki (tracking) kita.

– Vaksin dicipta untuk membunuh manusia secara besar-besaran. Vaksin akan menyebabkan berjuta orang mati kerana ini adalah kaedah ‘population control‘ (kawalan populasi) oleh konspirasi order baharu dunia.

– Mak Teh kata, sebenarnya ramai sangat orang mati kerana vaksin di Malaysia, tetapi kerajaan menyembunyikan maklumat ini.

– Sebenarnya lebih ramai orang mati kena cucuk vaksin daripada yang mati kerana Covid-19.

– Pemimpin, saintis, pegawai kesihatan dan perubatan Malaysia dungu, ikut telunjuk WHO.

Naratif kumpulan ini berubah-ubah dari semasa ke semasa apabila satu persatu telahan atau sangkaan awal mereka terbukti meleset.

Sementara itu, kerajaan, ahli saintis dan pakar perubatan negara membawa naratif berikut:

–  Covid-19 adalah akibat jangkitan virus yang berjangkit melalui sentuhan dan apungan di udara.

– Jangkitan virus boleh dikawal dengan beberapa ikhtiar, antaranya mengamalkan penjarakan sosial, memakai pelitup muka dan mengamalkan kebersihan diri. PKP dikenakan dan SOP diwujudkan bagi memastikan penularan dapat dikekang.

– Seperti virus lain, Covid-19 boleh dihentikan dengan merangsang antibodi semula jadi (natural)melalui kaedah vaksinasi.

– Jika cukup ramai rakyat telah divaksin, imuniti kelompok (herd immunity) akan terhasil, virus dapat dikawal dan kita boleh kembali ke era tanpa Covid-19.

– Program vaksinasi besar-besaran diperlukan untuk mendapatkan imuniti kelompok. Ini dicapai apabila majoriti penduduk divaksin.

– Apabila imuniti kelompok dicapai, kita sudah boleh kembali bermuamalah (bersosial, berinteraksi) seperti biasa.

Naratif ini konsisten, tidak berubah-ubah dan memang selaras dengan pengalaman yang dialami oleh kita sendiri.

Kini alhamdulillah, setelah lebih 90 peratus penduduk dewasa Malaysia disuntik vaksin, kita sudah boleh kembali seperti sediakala.

Kita berhari raya dengan meriah, manakala cuti sekolah kita diserikan dengan  cuti-cuti Malaysia riang ria bersama keluarga.

Mujurlah majoriti rakyat Malaysia menolak naratif pertama yang dibawa oleh kumpulan yang menolak sains, menongkah ilmu perubatan dan menganggap setiap perkara sebagai konspirasi Yahudi.

Jika tidak, situasi Covid-19 Malaysia berkemungkinan menjadi tidak terkawal, mengorbankan lebih banyak jiwa, memberi tekanan kepada barisan hadapan (frontliners).

Jika ini berlaku, ia pasti menyusahkan kehidupan kita kerana PKP pastinya akan menjadi semakin ketat dan berterusan.

Kumpulan yang menolak sains, menongkah ilmu perubatan dan menganggap setiap perkara sebagai konspirasi Yahudi ini bolehlah disamakan dengan kumpulan bumi leper, yang akhir-akhir ini mula bertapak di Malaysia.

Menurut kumpulan ini, bumi ini leper, tidak bulat. Kononnya bukti foto dan seumpamanya yang menunjukkan bumi ini bulat apabila dilihat dari angkasa lepas hanya rekaan grafik dan fiksyen.

Mungkin mereka tidak pernah merasai atau melihat sendiri bukti-bukti bumi ini bulat kerana terlalu takut dengan konspirasi ‘saintis bumi bulat’.

Jika naik kapal terbang atau berlayar di laut ke timur atau barat, mungkin mereka khuatir terjatuh di pinggir bumi yang leper.

Demikian juga penentang-penentang naratif sains perubatan dalam hal Covid-19.  Kekhuatiran dan prasangka yang melampau mereka telah menutup hati nurani daripada menerima hakikat bahawa apa yang didodoikan selama ini palsu dan tidak berasas.

“Sedang mereka tidak mempunyai sebarang pengetahuan mengenainya. Mereka tidak lain hanyalah mengikut sangkaan semata-mata, padahal sesungguhnya sangkaan itu tidak dapat memenuhi kehendak menentukan sesuatu daripada kebenaran.” (Surah An-Najm: 28)

Prof. Dr Omar Yaakob
Ahli Jawatankuasa Pusat
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…